Pemerkasaan Bahasa, Sastera dan Budaya Kebangsaan

Untuk mendapatkan maklumat terkini, ikuti kami melalui Telegram

Kekuatan sebuah bangsa dan negara banyak bergantung pada pembangunan bahasa, sastera dan budaya. Usaha memperkasakan bahasa, sastera dan budaya ini akan mengukuhkan perpaduan kaum dan rakyat dalam sebuah negara yang kukuh perpaduannya seperti hasrat kerajaan Malaysia MADANI.

Bahasa Melayu sebagai bahasa rasmi dan bahasa kebangsaan mampu menyatupadukan semua kaum di Malaysia. Begitu juga dengan sastera dan budaya kebangsaan yang wajar diperjuangkan bagi perpaduan kaum dan masyarakat. Pelbagai acara boleh dilaksanakan yang bertujuan untuk menyatupadukan penduduk di negara ini. Generasi muda juga wajar terlibat dalam memperkasakan usaha ini.

Apa-apa juga usaha bagi memperkasakan bahasa, sastera dan budaya bukan hanya terletak di bahu orang perseorangan atau menjadi tanggungjawab persatuan penulis dan persatuan budaya, malah menjadi tugas kerajaan negeri dan kerajaan pusat dengan menyumbang dana sebagai langkah mengeratkan perpaduan dalam kalangan masyarakat di negara ini.

Jika dikaji, usaha ini sebenarnya telah lama dilaksanakan oleh kerajaan sejak selepas merdeka, namun tidak berfokus pada perpaduan. Tambahan pula, apabila dasar berubah dan apabila kerajaan bertukar menyebabkan bidang bahasa, sastera dan budaya sudah hilang arah tujuannya.

Di bawah kerajaan perpaduan dan Malaysia MADANI, yang patut difokuskan ialah bidang bahasa, sastera dan budaya yang sebenarnya mampu mewujudkan perpaduan dalam kalangan rakyat berbilang kaum apabila bahasa Melayu sebagai bahasa kebangsaan dapat memacukan sastera dan budaya daripada pelbagai etnik dan budaya.

Sebagai asas penting, pendidikan di sekolah juga mampu memperkasakan bahasa Melayu sebagai bahasa kebangsaan dan bahasa perpaduan serta sastera dan budaya dapat membentuk akal budi generasi muda ke arah membina tamadun bangsa yang perkasa dan bermaruah. Usaha ini mestilah diteruskan pada peringkat universiti dan masyarakat.

Dalam pembinaan tamadun bangsa, penggunaan bahasa dan tulisan penting bagi memacukan perkembangan ilmu untuk menghadapi perubahan dari semua aspek kehidupan. Pembinaan kota dan bandar  sebagai menampung pertumbuhan penduduk sedia ada mampu menjalankan aktiviti yang berkaitan dengan bahasa, sastera dan budaya.

Lantaran itu, usaha perlu digerakkan dan dilakukan bagi mewujudkan keseimbangan rohani dan jasmani bagi membentuk sebuah masyarakat yang cinta akan bahasa, sastera dan budaya, yang seterusnya melahirkan kegiatan bahasa, sastera dan budaya yang sihat di samping kejayaan ekonomi desa dan bandar.

Sumbangan bahasa, sastera dan budaya sangat penting dalam membangunkan tamadun bangsa,  iaitu dengan pegangan agama yang kuat, sistem kenegaraan yang tersusun rapi, kegiatan bahasa, sastera dan budaya yang segar, pemacuan kehidupan bandar, pencapaian kaedah penulisan moden dan tinggi dan kepakaran dalam bidang seni lukis, seni reka dan budaya maju.

Ironinya, budaya merangkumi suatu cara hidup yang berkembang maju dalam kehidupan dengan perpaduan dan memiliki bersama sebuah kelompok orang yang diwariskan daripada generasi kepada generasi dan  juga dibentuk daripada pelbagai unsur, iaitu kerjasama, penyatuan dan pemahaman termasuklah sistem agama, politik, adat istiadat, bahasa, sastera karya seni dan budaya yang merupakan bahagian tak terpisah daripada diri manusia.

Kejayaan ini akan merangkumi semua aspek kemajuan dalam masyarakat Malaysia MADANI. Seperti pandangan Ibn Khaldun, iaitu “hadarah” yang bermaksud kemajuan akal budi, seni budaya, wilayah, daerah, kota, bandar, kampung atau tanah yang diusahakan ke arah kemajuan. Lantaran itu, semuanya meliputi kemajuan bahasa, sastera dan budaya fizikal dan spiritual serta intelektual suatu bangsa dan masyarakat dalam sebuah kerajaan perpaduan.

Oleh itu, bagi memacu kemajuan bahasa, pendidikan di sekolah mestilah diperkasakan dengan terus menjadikan bahasa Melayu sebagai bahasa rasmi, bahasa kebangsaan, bahasa ilmu dan bahasa perpaduan.

Di bawah pentadbiran kerajaan perpaduan dan Malaysia MADANI, pelbagai aktiviti yang berkaitan dengan bahasa dan sastera boleh dilakukan sebagai langkah pendidikan awal di sekolah dengan pembacaan karya yang bermutu, pembacaan sajak, pantun, gurindam dan syair melalui pertandingan pada peringkat sekolah, daerah, negeri dan negara.

Yang paling diutamakan, budaya berfikir dalam memacukan ilmu perlulah bermula di rumah melalui pendidikan oleh ibu bapa dan diteruskan di sekolah oleh guru melalui pendidikan bahasa, sastera dan budaya dengan fakta ilmu yang berkaitan dengan bidang ini. Budaya ini juga mesti disemai pada peringkat sekolah bagi mengeratkan perpaduan kaum dengan menggunakan maklumat dan pengetahuan untuk kejayaan hidup dalam masyarakat dan negara.

Anugerah Sasterawan Negara (ASN), Anugerah Tokoh Bahasa dan Tokoh Seni dan Budaya Negara wajar diteruskan bagi bagi mengangkat martabat dan menyanjung perjuangan mereka yang bergiat dalam ketiga-tiga bidang ini pada peringkat negara tanpa mengira bangsa dan etnik.

Bagi memperkasakan bahasa dan sastera dan budaya, janganlah hanya mengharapkan usaha badan penulis seperti Gabungan Persatuan Penulis Nasional Malaysia (GAPENA) dan badan gabungan di negeri-negeri atau Persatuan Penulis Nasional Malaysia (PENA) serta badan dan pertubuhan budaya, teater dan seni di seluruh negara. Persatuan bahasa, sastera dan budaya ini memang akan terus memperjuangkan perjuangan ini.

Masyarakat wajar terlibat sama dalam menjayakan aktiviti yang dianjurkan oleh badan dan pertubuhan ini bagi memperkasakan perpaduan dalam kalangan masyarakat dan juga negara. Kota Buku dan kempen membaca wajar ditingkatkan dalam kalangan masyarakat bagi meningkatkan ilmu dan kemahiran dalam kehidupan.

Justeru itu, dasar sosial dan budaya telah lama dibentuk untuk membawa kemakmuran dan kesejahteraan dan seterusnya mampu membawa kemajuan dan pembangunan negara. Dasar ini diwujudkan bagi memupuk perpaduan dalam kalangan masyarakat yang terdiri daripada pelbagai budaya yang juga menjadi hasrat kerajaan Malaysia MADANI.

Para pemikir, pengkaji dan pembuat dasar ini telah memikirkan bahawa dasar ini dibentuk sebagai panduan untuk membentuk dan melaksanakan  dan mengekalkan identiti negara  yang rakyatnya terdiri daripada pelbagai kaum. Lantaran itu, usaha ini perlu diteruskan dan dimantapkan di bawah kerajaan perpaduan dan Malaysia MADANI. Setiap kementerian mestilah berusaha ke arah memajukan bahasa, sastera dan budaya kebangsaan.

Setiap ahli masyarakat juga mestilah memahami tiga prinsip penerimaan Dasar Kebudayaan Kebangsaan (DKK), yang telah diterima melalui perhimpunan Kongres Kebudayaan Kebangsaan, yang diadakan pada tahun 1971. Pertama, prinsip itu berteraskan kebudayaan rakyat asal negara ini. Yang kedua, unsur-unsur kebudayaan lain yang sesuai dan wajar dan yang ketiga, Islam menjadi unsur yang penting dalam pembentukan kebudayaan kebangsaan.

Objektif dan peranannya sangat jelas, iaitu mewujudkan kebudayaan bersifat Malaysia bagi memupuk perpaduan dalam kalangan rakyat dan negara, memupuk dan memelihara identiti kebangsaan. Selain itu, mempertingkatkan kualiti kehidupan kemanusiaan dan kerohanian yang seimbang dengan pembangunan sosioekonomi dan sosiobudaya.

Implikasi dan tujuan pelaksanaan dasar ini menjadi garis panduan dalam membentuk serta mewujudkan satu bangsa yang bersatu padu  serta mengekalkan identiti negara dalam kalangan dunia antarabangsa, selain mampu memupuk kesedaran  dan kefahaman tentang budaya kebangsaan. Kesedaran inilah yang perlu ditekankan dan diwujudkan dalam kalangan masyarakat.

Akhirnya, setiap usaha ini dapat menjalinkan kerjasama yang erat dan memberikan kesedaran dalam kalangan semua pihak termasuklah para pemimpin yang ikhlas untuk membentuk jati diri dan akal budi bangsa Malaysia yang cinta akan bahasa, sastera dan budayanya. Oleh itu, usaha memperkasakan bahasa, sastera dan budaya kebangsaan mestilah dilaksanakan dan diteruskan sepanjang masa oleh semua pihak.

Dr. Aminudin Mansor – Aktivis bahasa, sastera dan budaya.


Marilah Sama-sama Meriahkan Festival Bahasa dan Sastera Peringkat Negeri Kelantan 2023

Untuk mendapatkan maklumat terkini, ikuti kami melalui Telegram

Kota Bharu –Dewan Bahasa dan Pustaka dengan kerjasama Kolej Vokasional Bachok dan Jabatan Pendidikan Negeri Kelantan, serta pelbagai agensi kerajaan dan badan bukan kerajaan di Kelantan akan mengadakan Festival Bahasa dan Sastera Peringkat Negeri Kelantan 2023 pada 20 Mei dan 21 Mei 2023.

Festival tersebut akan diadakan di Kolej Vokasional Bachok, Kelantan, yang akan bermula pada pukul 8.30 pagi hingga 11.00 malam. Majlis perasmian festival akan disempurnakan oleh Yang Berhormat Fadhlina Sidek, Menteri Pendidikan Malaysia pada 20 Mei 2023 (Sabtu), pukul 3.00 petang di Dewan Sri Harmoni, Kolej Vokasional Bachok, Kelantan.

Program ini diadakan bertujuan untuk memupuk minat dan kecintaan masyarakat terhadap bahasa dan sastera bagi melahirkan modal insan yang kritis dan kreatif, berketerampilan, berkeyakinan tinggi serta kukuh nilai jati dirinya.

Pelbagai acara menarik akan diadakan sepanjang program berlangsung seperti Ekspresi Muzik Jalanan (pertandingan lagu puisi dan lagu ciptaan), Pertandingan Dikir Barat dan persembahan Malam Bahasa Jiwa Bangsa, yang akan menampilkan barisan pendikir barat Kelantan dan kumpulan dikir barat Sound Creative, juara Pertandingan Dikir Barat Kebangsaan 2022 anjuran RTM, wayang kulit, lagu rakyat atau daerah dan deklamasi puisi oleh pendeklamator dan penyair terkenal Kelantan.

Selain itu, akan diadakan juga Bimbingan Penulisan Sastera Komunikatif, Bimbingan dan Penghayatan Puisi, Bimbingan Teknik Bercerita, Majalah dalam Kelas, Jejak Bahasa, Semarak Jawi, Pertandingan Tazkirah Bahasa, Sembang Orang Muda, Eksplorasi Bahasa, Bicara Buku Penulis Siam Kelantan dan Riang Ria Bahasa. Pihak DBP juga akan mengadakan pameran dan jualan buku DBP dengan diskaun yang istimewa.

Sepanjang festival juga akan diadakan Pemeriksaan Kesihatan, Jualan Komersial, Pameran Agensi Kerajaan, Pameran Pendidikan dan Pameran Kerjaya. Oleh itu, datanglah beramai-ramai bersama-sama keluarga bagi memeriahkan Festival Bahasa dan Sastera Kelantan 2023. Ayuh kita hadir sebagai tanda kasih dan sokongan penuh kepada bahasa kebangsaan, iaitu bahasa Melayu sebagai bahasa negara, bahasa pemersatu, bahasa ilmu, bahasa ekonomi dan bahasa pembina peradaban warga dan negara Malaysia.

Sementara itu, Puan Ariza Che Ismail, Pengarah DBPWT dalam temu bual semasa siaran langsung di RTM Kelantan pada 16 Mei 2023 yang lalu amat mengharapkan kehadiran pengunjung ke festival ini khususnya masyarakat tempatan. Ujar beliau, “Tunjukkan sokongan kepada DBP dalam usaha untuk menyemarakkan penggunaan bahasa Melayu yang betul. Bersama-samalah kita memartabatkan bahasa Melayu sebagai bahasa kebangsaan demi kelestarian bangsa dan negara Malaysia yang tercinta“.


Penulisan Minit Mesyuarat yang Betul

Kuala Lumpur – Baru-baru ini, Akademi DBP telah mengadakan Kursus Penulisan Minit dan Pengurusan Mesyuarat secara berpakej di M Resort & Hotel Kuala Lumpur, yang melibatkan Perbadanan Pembangunan Perdagangan Luar Malaysia (MATRADE).

Kursus yang dijalankan secara bersemuka ini bermula pada pukul 8.30 pagi hingga 1.00 tengah hari tersebut bertujuan untuk meningkatkan kemahiran dalam penulisan minit dan pengurusan mesyuarat dalam kalangan staf MATRADE.

Kursus yang menampilkan seorang penceramah yang berpengalaman dalam bidang hal ehwal mesyuarat, iaitu Encik Abdul Karim Abu Bakar turut dihadiri oleh 20 orang peserta yang terdiri daripada staf MATRADE.

Encik Abdul Karim Abu Bakar memulakan perkongsian kursus yang pertama dengan menekankan beberapa perkara penting dalam minit mesyuarat. Antara perkara penting dalam penulisan minit mesyuarat termasuklah memastikan senarai kehadiran ditulis mengikut kekananan jawatan, perkara penting yang dibincangkan dalam mesyuarat haruslah disusun mengikut tajuk dan perkara dan sebarang keputusan yang dibuat semasa mesyuarat hendaklah dicatat dengan jelas.

Beliau juga menegaskan kepada peserta untuk menentukan pihak atau pegawai yang perlu mengambil tindakan susulan agar keputusan yang telah dibuat semasa mesyuarat tidak tergendala.

Menurut Encik Abdul Karim Abu Bakar, format penulisan minit mesyuarat akan berbeza sekiranya terdapat pembentangan kertas. Antara perkara yang harus direkodkan termasuklah tajuk kertas, pihak yang menyediakan kertas, tujuan utama kertas pembentangan, isu penting yang dibangkitkan semasa pembentangan, pandangan atau ulasan ahli mesyuarat berkenaan isu yang dibangkitkan dalam kertas pembentangan dan keputusan yang disepakati terhadap kertas pembentangan.

Beliau juga berkongsi mengenai format teknikal minit mesyuarat yang sentiasa digunakan dalam penulisan minit mesyuarat seperti menggunakan fon Arial, saiz fon 12 poin, langkau antara barisan minimum 1.15, kedudukan teks terlaras dan sekiranya ada menggunakan istilah bahasa Inggeris, tulisan tersebut haruslah dicondongkan.

Beliau turut mengingatkan para peserta agar menggunakan bahasa yang berkesan dalam penulisan minit mesyuarat. Bahasa berkesan yang dimaksudkan beliau ialah menggunakan tatabahasa yang betul termasuklah kata, ayat, dan ejaan yang betul. Bukan itu sahaja, dalam konteks bahasa berkesan juga bermaksud menulis minit mesyuarat menggunakan laras bahasa yang standard atau formal, menulis istilah minit mesyuarat yang betul dengan tanda baca yang betul dan sapaan hormat yang tepat.

Secara keseluruhannya, kursus yang telah dilaksanakan oleh pihak Akademi DBP itu telah memberikan ilmu yang jelas dan cukup berinformasi kepada staf MATRADE yang terlibat menerusi perkongsian penceramah. Usaha ini perlu diteruskan supaya masyarakat sama ada penjawat awam mahupun swasta menguasai kemahiran menulis minit mesyuarat yang betul dari segi formatnya.


Tarikan Teh Tarik di Hainan!

Untuk mendapatkan maklumat terkini, ikuti kami melalui Telegram

Nasi lemak dan teh tarik. Inilah antara gastronomi yang tidak dapat dipisahkan dengan rakyat Malaysia yang berbilang kaum. Nasi lemak dan teh tarik dibaratkan sebagai mercu tanda penyatuan bangsa Malaysia dalam masyarakat MADANI. Tidak lengkap seseorang itu sebagai warganegara Malaysia jika tidak menjamah nasi lemak dan mencicip air teh tarik kala bersarapan.

Kedua-dua hidangan ini juga boleh dinikmati pada bila-bila masa kala perut berkeroncong untuk diisi waima kala kudapan. Bangsa Malaysia juga ada yang memulakan pagi mereka dan berkudapan dengan hidangan nasi lemak dan air teh tarik. Kedua-duanya mudah didapati di mana-mana kedai sama ada di tepi jalan mahupun di restoran.

Sementara itu, fenomena mencicip air teh boba juga telah meresap masuk ke Malaysia. Teh yang dicampur dengan gula merah, susu segar dan yang istimewanya ditambah dengan bebola manis kecil yang enak dikunyah kala mencicip air teh ini begitu digemari oleh para remaja.

Kafe teh boba ini tumbuh melata dan ada yang turut mempunyai sentuhan hipster. Begitu rancak pempengaruh media sosial yang turut memotretkan nikmat teh boba ini dengan pengaruh hiasan kafe hipster yang santai demi memikat pembeli dan mempromosikan kepelbagaian rasa air minuman di kafe boba ini.

Benarlah bahawa kepelbagaian rasa air teh boba ini begitu rancak dijual dan dipromosikan di Malaysia. Di Kota Wenchang, khususnya di wilayah Hainan ini, ketika melangkah keluar dari pagar kolej, kafe boba ini turut memenuhi ruang kedai di sepanjang kiri dan kanan jalan.

Harganya begitu berpatutan malah tidak begitu manis seperti yang ada di Malaysia. Penulis suka akan rasa sebegini malah sudah mencicip pelbagai jenis rasa air teh boba yang tidak dapat dihitung oleh jari-jemari. Aduh! Mengapakah rakyat Malaysia suka akan sesuatu yang manis? Penulis tiada jawapannya. Cukuplah manis pada senyuman sahaja tetapi bukan pada makanan dan minuman.

Fakulti Pengajian Bahasa Timur di Kolej Pengajian Bahasa Asing Hainan sebelum ini juga telah mengadakan minggu kebudayaan. Setiap jabatan bahasa di Pengajian Asia Tenggara yang terdiri daripada Jurusan Bahasa Melayu, Indonesia, Thailand, Laos, Myanmar, Kemboja, Vietnam dan terselit Jurusan Arab, dikehendaki memperkenalkan keunikan kebudayaan setiap negara dari segi makanan, pakaian dan persembahan.

Dengan bangganya, Jurusan Bahasa Melayu memperkenalkan keunikan minuman teh tarik di samping makanan yang tidak asing lagi, iaitu nasi lemak, cucur udang dan onde-onde. Penulis selaku guru Bahasa Melayu telah mendomentrasikan cara-cara membancuh dan menarik air teh sambil berkebaya.

Sejujurnya, air teh tarik bukanlah minuman kegemaran penulis. Boleh dihitung dengan jari- jemari ini berapa kali penulis mencicipnya sepanjang hidup ini. Namun begitu, kini di Wenchang, Hainan, China, penulis menarik air teh tersebut di hadapan para pelajar berbangsa China yang datangnya dari seantero wilayah China, juga tetamu yang singgah di reruai Jurusan Bahasa Melayu.

Sememangnya mereka kagum melihat penulis memegang dua buah kole di tangan kiri dan kanan lantas menariknya tidak terlalu tinggi seperti pakar menarik air teh di kedai mamak di Malaysia. Syukur juga kerana tiada air teh yang tertumpah kala penulis menarik air teh ini di hadapan pengunjung yang singgah di reruai kerana hal ini juga merupakan pengalaman penulis yang pertama kali melakukannya.

Ya. Menarik air teh bukan di rumah penulis di Semenyih, Malaysia, tetapi di Wenchang, China. Selain itu, penulis juga bukan berbaju santai seperti berada di rumah tetapi berkebaya. Satu pengalaman yang begitu mengujakan diri penulis.

Para pengunjung yang singgah di reruai Jurusan Bahasa Melayu kagum melihat teknik menarik air teh dan melihat air teh itu berbuih tetapi masih hangat ketika diminum. Pelbagai persoalan ditanya oleh pengunjung dan dijawab oleh para pelajar dan guru tempatan Jurusan Bahasa Melayu kerana kekangan bahasa yang ada pada diri penulis yang tidak tahu berbahasa Mandarin.

Ada yang bertanya tentang keistimewaannya, resipi, sukatan campuran air teh dan susu dan ada juga ingin mencuba menarik air teh tersebut. Tiada sukatan yang penulis lakukan. Sukatannya dari hati dan agak-agak sahaja.

Ketika pengunjung mencuba menarik air teh, pelbagai aksi lucu sempat dipotretkan. Pastinya ada air yang tertumpah tetapi masih lagi terkawal. Hirik-pikuk dan gelak ketawa menyelubungi reruai kami. Ada pengunjung yang menjerit kala airnya tertumpah dan ada juga yang menggigil ketika pertama kali menarik air teh tersebut. Bermacam-macam aksi lucu yang terakam.

Rata-rata pengunjung yang singgah di reruai Jurusan Bahasa Melayu ini suka mencicip air teh tarik yang diberi kepada mereka. Penulis juga mencicip air teh tarik itu. Enak sesedap rasa dan kena di kerongkong penulis yang tidak suka akan kemanisan yang melampau pada sesuatu makanan dan minuman. Ya. Susu pekat manisnya tidak begitu manis bak kata teman-teman penulis yang acapkali berjenaka jika menikmati minuman yang manis, “potong kaki” kata mereka. Di sini rasa-rasanya tidak perlu potong kaki.

Pengarah Fakulti Pengajian Asia Timur, iaitu Prof. Go juga menyukai air teh tarik yang dibuat oleh penulis. Pengalaman pertamanya melihat seseorang menarik air teh yang menghasilkan buih lantas rasa enak dan masih hangat diminum. Dicicipnya senikmat yang mungkin.

Setelah mempunyai pengalaman menarik air teh bersempena dengan minggu kebudayaan di kolej, penulis turut diminta oleh pihak fakulti untuk sekali lagi melakukan demonstrasi menarik air teh di bandar Haikou, iaitu ibu wilayah Hainan, China, bersempena dengan Pameran Kolej Kemahiran. Kolej ini diundang untuk mempromosikan kursus pengajian bahasa asing yang ditawarkan.

Dengan mengenakan baju kurung dan pada waktu itu cuacanya agak cerah dan panas kerana menghampiri musim panas, penulis harus berkaca mata hitam kerana cahaya mataharinya terlalu silau. Menarik air teh di bandar Haikou! Sesuatu yang sangat menarik untuk diilustrasikan pengalaman ini.

Di sini, pengunjung begitu ramai dan pameran ini telah dirasmikan oleh Datuk Bandar Haikou. Sambil menarik air teh, penulis tidak sedar bahawa Dato Bandar Haikou turut melihat teknik teh tarik ini lantas ingin merasainya. Kelihatan Prof. Go menerangkan sesuatu kepada Dato Bandar kala beliau mencicip air teh tarik ini. Penulis tidak sedar aksinya kerana pengunjung yang lain ramai menanti air teh tarik yang siap untuk mereka rasai.

Begitu mencabar juga pengalaman ini kerana ketika itu cuaca begitu panas. Pengunjungnya ramai serta suasananya meriah dengan keinginan mereka untuk bertanya akan keistimewaan minuman yang bernama air teh tarik ini yang sinonim dengan kehidupan harian rakyat Malaysia.

Seorang Ketua dari Fakulti Pengajian Bahasa Timur yang mahir berbahasa Inggeris berlelucon kepada penulis dengan mengatakan bahawa penulis boleh berniaga dengan menjual teh tarik di Haikou. Suasana dipenuhi dengan hilai tawa kami. Mengapa tidak? Menarik juga jika boleh menjual teh tarik di sini.

Siapa bilang perempuan Melayu sambil berkebaya dan berbaju kurung tidak boleh menarik air teh di sebuah negara asing yang pertama kali rakyatnya melihat keistimewaan minuman ini? Penulis juga masih tidak percaya dengan diri ini yang buat julung-julung kalinya mempersembahkan gaya menarik minuman yang bernama air teh tarik ini bukan di Malaysia tetapi di China. Bukan penulis juga bukan berpakaian santai tetapi berkebaya dan berbaju kurung.

“Mengapakah air teh itu perlu ditarik?“ tanya seorang pengunjung. Penulis membalas dengan mengatakan bahawa buih yang terhasil daripada tarikan dua buah kole yang dipegang oleh tangan kanan dan kiri ini menghasilkan rasa air teh yang padu dan lazat. Air ini hanya ada di Malaysia kerana rakyat Malaysia yang berbilang kaum boleh menikmatinya pada bila-bila masa sahaja waima di gerai tepi jalan.

Harganya juga berpatutan sama ada ingin cawan yang  bersaiz besar  atau yang bersaiz kecil. Pengunjung itu kagum ketika jawapan itu diterjemahkan oleh rakan sekerja. Teknik tarikan air teh sangat menarik perhatian pengunjung. Lain sungguh gaya menghidangkan air teh tarik ini katanya. Itulah tarikannya. Menarik bukan!


Persidangan Penterjemahan Antarabangsa Ke-19 Bakal Kembali

Untuk mendapatkan maklumat terkini, ikuti kami melalui Telegram

Kuala Lumpur – Persidangan Penterjemahan Antarabangsa (PPA) merupakan persidangan dwitahunan yang juga merupakan satu-satunya persidangan terjemahan yang dianjurkan di Malaysia. PPA-19 pada kali ini adalah anjuran bersama Persatuan Penterjemah Malaysia, Universiti Islam Antarabangsa Malaysia (IIUM) Press, Dewan Bahasa dan Pustaka (DBP), Institut Terjemahan & Buku Malaysia (ITBM) dan Jabatan Perpustakaan dan Sains Maklumat, IIUM.

Penganjuran persidangan ini adalah untuk semua pihak yang terlibat dalam bidang dan industri terjemahan termasuklah para akademik, pengamal, penyelidik dan pelajar.

Menurut Pengerusi PPA-19, Prof. Datin Dr. Roslina Othman, tujuan persidangan ini diadakan adalah untuk mewujudkan arena sejagat untuk wacana intelektual dan profesional mengenai teori terkini, pendekatan isu, perspektif, amalan, penyelidikan dalam bidang penterjemahan dan interpretasi

Tambahnya lagi, persidangan ini juga bagi menggalakkan pertukaran gagasan, pendapat dan pengalaman dalam bidang penterjemahan dan interpretasi demi mencapai kecemerlangan akademik dan peri relevannya dalam industri.

“PPA-19 pada kali ini yang bertemakan “Penterjemahan Global untuk Kesejahteraan Sejagat” bakal berlangsung selama tiga hari di Swiss Garden Hotel, Kuala Lumpur,” katanya ketika menjadi tetamu jemputan dalam program Apa Khabar Malaysia, terbitan BERNAMA TV semalam.

Beliau berkata, terjemahan yang tepat adalah penting kerana kecenderungan memberikan makna yang salah boleh menyebabkan berlakunya salah faham. Apabila timbulnya salah faham dalam sesuatu dokumen akan mendorong kepada impak yang negatif.

Katanya lagi, antara isu yang bakal diberikan perhatian ialah penggunaan teknologi dalam bidang penterjemahan pada masa ini seperti ChatGPT yang telah digunakan oleh pelbagai lapisan masyarakat termasuklah para pelajar tanpa sebarang garis panduan.

Bidang penterjemahan di Malaysia mempunyai rekod yang cemerlang terutamanya dalam penterjemahan bahan-bahan yang berkaitan dengan sastera. Sudah tiba masanya bidang penterjemahan memberikan perhatian terhadap bahan ilmiah seperti buku akademik dalam bidang perubatan, contohnya.

Tambahnya, terjemahan buku dalam bidang perubatan ke dalam bahasa Melayu membolehkan lebih banyak pihak dapat memperoleh ilmu tersebut.

Beliau berkata, pembentang dalam persidangan tersebut juga akan melibatkan jemputan antarabangsa seperti Presiden Persekutuan Penterjemah Antarabangsa yang beribu pejabat di Perancis, Miss Alison Rodriguez.

Beliau juga berharap agar persidangan ini dapat memberikan impak kepada industri terjemahan kerana industri terjemahan memerlukan penterjemahan yang berkualiti.


Kelantan Membuka Tirai Festival Bahasa dan Sastera 2023

Bachok – Dewan Bahasa dan Pustaka (DBP) membuka tirai Festival Bahasa dan Sastera 2023 (FBS) dengan Kelantan diberi penghormatan sebagai negeri pembuka tirai yang melaksanakannya.

Bertempat di Kolej Vokasional Bachok, program ini mendapat kerjasama daripada Jabatan Pendidikan Negeri Kelantan dan Kolej Vokasional Bachok, serta dukungan pelbagai agensi awam dan swasta.

FBS yang berikutnya akan dilaksanakan oleh DBP di Selangor, Negeri Sembilan, Terengganu, Kedah dan Pulau Pinang pada bulan Mei dan Jun 2023.

Menteri Pendidikan Malaysia, Yang Berhormat (YB) Fadhlina Sidek dalam ucapan perasmian FBS Kelantan 2023 amat berterima kasih kepada DBP kerana melaksanakan FBS Kelantan 2023.

Beliau berkongsi kisah dirinya yang sedari kecil telah dipupuk oleh kedua-dua ibu bapanya dengan bahan bacaan bermutu daripada DBP, membesar dengan novel terbitan DBP dan dididik supaya menggunakan bahasa Melayu dengan betul.

Kesannya hingga kini, beliau amat menghargai dan mempercayai bahawa DBP ialah satu-satunya institusi yang cukup berwibawa dalam menjaga integriti bahasa.

Sebagai ibu bapa, apabila bercakap tentang buku, bukan soal hanya melihat bahan bacaan (yang sesuai) untuk anak-anak, tetapi integriti buku seperti soal penerbitnya dan soal kesalahan bahasa mesti menjadi perkiraan ibu bapa setiap kali membeli buku untuk bahan bacaan anak-anak kita.

Semasa kecil, ibu membacakan Tidurlah Intan kepada saya. Koleksinya mengandungi kisah yang berorientasikan nasihat dan nilai yang baik untuk dibaca kepada anak-anak. Datuk dan nenek saya selalu mengisahkan cerita Batu Belah Batu Bertangkup dan Bawang Putih Bawang Merah. Bahan bacaan begini menjadikan kita minat membaca, memperbaik bahasa dan mengayakan pengalaman.

Di samping itu, YB Fadhlina Sidek turut mengucapkan tahniah kepada DBP yang mengambil inisiatif untuk menganjurkan program yang menyemarakkan lagi kecintaan terhadap bahasa, budaya dan tradisi Malaysia, khususnya yang menjadi identiti negeri Kelantan. Beliau berharap agar program seperti ini dapat memperkenalkan kepada generasi muda tentang kekayaan bahasa, sastera dan seni budaya Kelantan.

Sementara itu, Pengerusi Lembaga Pengelola DBP, YB Senator Datuk Seri Dr. Awang Sariyan berkata, Festival Bahasa dan Sastera 2023 Peringkat Negeri Kelantan pada 20-21 Mei 2023 merupakan satu daripada pengisian agenda DBP untuk memasyarakatkan bahasa, sastera dan ilmu kepada masyarakat pelbagai lapisan dan golongan di negara ini.

Menurutnya lagi, usaha pemasyarakatan itu penting sebagai imbangan dan pelengkap terhadap kerja pembinaan bahasa, sastera dan ilmu agar hasil gerak kerja pembinaan itu sampai kepada masyarakat. Kegiatan serius perlu disokong oleh kegiatan santai tetapi tetap berlandaskan ilmu dan nilai luhur kerana kepelbagaian khalayak bahasa, sastera dan ilmu.

Usaha bersepadu DBP itu juga selaras dengan gagasan Malaysia MADANI yang bermatlamat untuk membina masyarakat berilmu, bermaklumat, berbudi luhur, berinovasi dan rahmah.

Bahasa Melayu merentas 700 etnik di alam Melayu. Bahasa Melayu pada peringkat serantau dan negara kita menjadi alat perpaduan yang cukup ampuh yang mesti terus diangkat dan digerakkan. Festival seperti ini, saya yakin dapat meneruskan gerakan DBP bagi menyedarkan masyarakat bahawa bahasa dan sastera mempunyai peranan yang besar dalam mengangkat tamadun. Menjadi tanggungjawab kita sebagai waris tamadun Melayu untuk menjadikan bahasa dan sastera sebagai tonggak penting selain terus melestarikan perkembangan ekonomi dan dari sudut lain.

Untuk rekod, FBS dilaksanakan untuk mempromosikan dan menyemarakkan lagi penggunaan bahasa kebangsaan yang baik dalam kalangan masyarakat dan menyatupadukan masyarakat melalui bahasa kebangsaan.

Lebih 3000 orang peserta dan pengunjung pelbagai pihak dilibatkan yang meliputi murid prasekolah dan sekolah rendah, pelajar sekolah menengah, IPT, IPG, guru, penulis, rakan komuniti setempat dan orang awam.

Sebanyak 14 kegiatan menarik telah dilaksanakan untuk menyemarakkan FBS Kelantan 2023 yang bermula dari 20 Mei dan 21 Mei 2023, seperti Ekspresi Muzik Jalanan, Pertandingan Dikir Barat, Eksplorasi Bahasa, Bimbingan Penulisan Sastera Komunikatif, Bimbingan dan Penghayatan Puisi, Bimbingan Teknik Bercerita, Majalah dalam Kelas, Jejak Bahasa, Semarak Jawi, Pertandingan Tazkirah Bahasa, Sembang Orang Muda, Bicara Buku Penulis Siam Kelantan dan Riang Ria Bahasa.

Persembahan Malam Bahasa Jiwa Bangsa pula berkonsepkan adunan wayang kulit dan dikir barat sebagai seni persembahan kebudayaan di Kelantan yang menampilkan barisan pendikir barat Kelantan, dalang wayang kulit, lagu dikir dan deklamasi puisi oleh pendeklamator dan penyair tersohor Kelantan dan tetamu jemputan. Selain itu, pameran juga diadakan daripada pelbagai agensi serta jualan buku DBP.

Yang turut hadir dalam majlis perasmian tersebut ialah Ketua Pengarah Pendidikan Malaysia, Dato’ Haji Pkharuddin Haji Ghazali; Timbalan Ketua Pengarah (Dasar) DBP, Haji Md Johari Hasan; dan Pengarah Jabatan Pengembangan Bahasa dan Sastera, DBP, Haji Mohd Salahuddin Dato’ Paduka Mohamed.


DBP Bantu Majlis Perbandaran Kota Samarahan Perkasakan Penulisan Dokumen Rasmi

Untuk mendapatkan maklumat terkini, ikuti kami melalui Telegram

Kuching – Dokumen rasmi kerajaan merupakan dokumen yang dihasilkan oleh jabatan kerajaan seperti surat rasmi, minit mesyuarat dan laporan. Dokumen tersebut menjadi medium perhubungan antara jabatan kerajaan dengan masyarakat mahupun sesama jabatan. Penulisan dokumen rasmi yang baik berupaya menyerlahkan citra sesebuah jabatan kerajaan.

Sehubungan dengan itu, baru-baru ini Majlis Perbandaran Kota Samarahan selaku tuan rumah telah menganjurkan Program Bimbingan Penulisan Surat-menyurat Rasmi dan Minit Mesyuarat yang bertujuan untuk membantu penjawat awam meningkatkan pengetahuan dan kemahiran dalam penulisan surat rasmi dan minit mesyuarat mengikut format dan bahasa yang standard.

Program selama tiga hari itu melibatkan 63 orang kakitangan dari Majlis Perbandaran Kota Samarahan, Majlis Perbandaran Padawan, Majlis Daerah Lundu, Majlis Daerah Sarikei, Majlis Daerah Saratok, Majlis Daerah Serian, Majlis Daerah Bau dan Majlis Daerah Dalat dan Mukah.

Program tersebut dibimbing oleh Puan Siti Nur Atiqah Amirudin dan Puan Intan Nur-Izzati Shabri dari Dewan Bahasa dan Pustaka (DBP) Cawangan Sarawak.

Melalui program tersebut, para peserta diberi maklumat tentang format penulisan surat rasmi dan minit mesyuarat berdasarkan panduan yang dikeluarkan oleh Unit Pemodenan Tadbiran dan Perancangan Pengurusan Malaysia (MAMPU), selain perkongsian yang berkaitan dengan ejaan dan tatabahasa yang betul dalam hukum penulisan bahasa Melayu.

Selain itu, para peserta turut diperkenalkan dengan aplikasi Kamus Pro dan tatacara penggunaan laman sesawang Pusat Rujukan Persuratan Melayu (PRPM), DBP.

Sepanjang program ini berlangsung, para peserta sangat responsif dan mengajukan pelbagai soalan berkenaan dengan kekeliruan yang dihadapi semasa menyediakan surat rasmi dan minit mesyuarat jabatan.

Siri bimbingan ini diakhiri dengan sesi latihan dalam kumpulan yang memerlukan peserta menyediakan beberapa surat rasmi untuk dibincangkan dan ditambah baik dari segi format dan bahasanya.


Antara Golongan Kata dengan Fungsi Kata

Golongan kata merujuk jenis kata, iaitu sama ada kata yang berkenaan ialah kata nama, kata kerja, kata adjektif atau kata tugas. Kata nama, kata kerja dan kata adjektif dapat menjadi inti frasa, manakala kata tugas merupakan golongan heterogen yang meliputi pelbagai kata yang mempunyai tugas tatabahasa tertentu. Pembahagian dan perbezaan antara jenis kata biasanya amat jelas. Sila lihat contoh yang berikut:

Kata nama: pintu, peti, pembangunan, kesakitan

Kata kerja: tidur, berehat, menangis, tertipu

Kata adjektif: buruk, kaya, cermat, prihatin

Kata tugas: sangat, bukan, dengan, kerana

Walaupun kata dapat dikategorikan mengikut golongan atau jenis tertentu, ada kalanya fungsinya dalam ayat menyerupai golongan atau jenis kata yang lain. Fungsi kata bergantung pada fungsi kata yang berkenaan dalam konteks ayat yang berbeza-beza. Apabila konteks ayat berubah, fungsi kata mungkin tutur berubah. Hal ini merupakan perkara yang agak rumit yang harus kita halusi. Sila lihat contoh yang berikut:

Dalam ayat 1a, kata banyak tergolong dalam golongan kata asal sebagai kata bilangan tak tentu. Namun begitu, dalam ayat 1b, kata banyak berfungsi sebagai kata adjektif dalam pola ayat Frasa Nama + Frasa Adjektif.  alam ayat 1c, kata banyak berfungsi sebagai adverba dalam pola ayat Frasa Nama + Frasa Kerja.

Dalam ayat 2a, kata laju tergolong dalam golongan kata asal sebagai kata adjektif. Dalam ayat 2b pula, kata laju berfungsi sebagai adverba dalam pola ayat Frasa Nama + Frasa Kerja.

3b.  Dia berceramah mengenai teknologi hijau.

3c.  Dia berceramah tentang teknologi hijau.

4c.  Perhubungan mereka melalui/menerusi Internet.

4d.  Perhubungan mereka dengan Internet.

5a.  Dia mengikut/menurut ibunya ke pasar.

5b.  Mengikut/Menurut Ali, kawannya bercakap benar.

Dalam ayat 3a, kata mengenai tergolong dalam golongan kata asal sebagai kata kerja. Dalam ayat 3b pula, kata mengenai berfungsi seperti sendi nama tentang dalam pola ayat Frasa Nama + Frasa Sendi Nama (lihat ayat 3c).

Dalam ayat 4a dan 4b, kata melalui dan menerusi tergolong dalam golongan kata asal sebagai kata kerja. Dalam ayat 4c pula, kata melalui dan menerusi berfungsi seperti sendi nama dengan dalam pola ayat Frasa Nama + Frasa Sendi Nama (lihat ayat 5d).

Dalam ayat 5a, kata mengikut dan menurut tergolong dalam golongan kata asal sebagai kata kerja. Dalam ayat 5b pula, kata mengikut dan menurut berfungsi seperti sendi nama bagi dalam pola ayat Frasa Nama + Frasa Kerja dengan frasa keterangan (lihat ayat 5c).

6a.  Pegawai polis merupakan diri seperti orang awam.

Dalam ayat 6a, kata merupakan tergolong dalam golongan kata asal sebagai kata kerja. Dalam ayat 6b pula, kata merupakan berfungsi seperti kata pemeri ialah dalam pola ayat Frasa Nama + Frasa Nama (lihat ayat 6c).

Dalam ayat 7a dan 8a, kata berilmu dan terkenal tergolong dalam golongan kata asal sebagai kata kerja. Dalam ayat 7b dan 8b pula, kata berilmu dan terkenal berfungsi seperti kata adjektif dalam pola ayat Frasa Nama + Frasa Adjektif, dan dapat dihuraikan dengan kata penguat seperti sangat.

Dalam ayat 9a, kata untuk berfungsi sebagai kata sendi nama, dan diikuti oleh kata nama ibu. Dalam ayat 9b, kata untuk merupakan kata hubung pancangan keterangan tujuan, iaitu berada di pangkal klausa untuk (dia) berjaya. Dalam ayat 9c pula, kata untuk ialah kata hubung pancangan komplemen, iaitu berada di pangkal klausa untuk dia lulus yang menjadi subjek ayat.

Dalam ayat 10a, kata benar ialah kata pembenar, manakala dalam ayat 10b, kata benar merupakan kata penguat belakang.

11a.  Dia diturunkan pangkat oleh (sebab) kecuaiannya.

11b.  Dia diturunkan pangkat oleh sebab dia cuai.

11c.  Dia diturunkan pangkat sebab dia cuai.

11d.  Sebab dia diturunkan pangkat ialah dia cuai.

Dalam ayat 11a, kata oleh atau oleh (sebab) merupakan sendi nama yang diikuti kata nama kecuaiannya. Dalam ayat 11b, kata oleh sebab merupakan kata hubung pancangan keterangan musabab kerana berada di pangkal klausa oleh sebab dia cuai. Dalam ayat 11c, kata sebab juga merupakan kata hubung pancangan keterangan musabab kerana berada di pangkal klausa sebab dia cuai. Dalam ayat 11d, kata sebab merupakan kata nama dan menjadi inti frasa nama sebab dia diturunkan pangkat.


Dialek Menjambatani Penyampaian Maklumat

Untuk mendapatkan maklumat terkini, ikuti kami melalui Telegram

Bahasa merupakan alat komunikasi yang digunakan oleh masyarakat untuk berhubung sejak dahulu lagi. Oleh itu, penguasaan bahasa sangat penting bagi membolehkan sesuatu maklumat dapat difahami dengan jelas dan berkesannya. Namun begitu, setiap orang pasti mempunyai halangan dan limitasi untuk menguasai dan memahami maklumat yang menggunakan bahasa tertentu disebabkan oleh perbezaan budaya masing-masing.

Tambahan pula, Malaysia merupakan sebuah negara majmuk yang didiami oleh pelbagai kaum dan etnik, serta mempunyai pelbagai dialek dan loghat masing-masing. Walaupun tidak dinafikan bahawa bahasa Melayu telah diangkat sebagai bahasa rasmi dan bahasa perpaduan yang menyatupadukan masyarakat, ada kalanya penyampaian sesuatu maklumat lebih berkesan apabila menggunakan dialek atau loghat masing-masing, terutamanya bagi mereka yang tinggal di kawasan luar bandar.

Dialek berbeza antara satu-satu kawasan disebabkan oleh pengaruh alam, persekitaran, budaya dan cara pergaulan yang berlainan. Perbezaan tersebut menyebabkan terjadinya kelainan dalam penggunaan bahasa, seterusnya menjadikannya suatu bentuk bahasa itu berbeza daripada bahasa standard.

Bentuk bahasa tersebut dikenali sebagai dialek atau loghat. Dialek berasal daripada kata dalam bahasa Yunani, iaitu dialektos, yang bermaksud manner of speech. Menurut Syarifah Raihan Syed Jaafar dalam makalah “Pembentukan Struktur Kata Dialek Melayu Kuala Pilah”, dialek ditakrifkan sebagai sistem bahasa yang digunakan dalam sesebuah masyarakat untuk membezakannya daripada masyarakat lain yang menggunakan sistem bahasa yang berlainan walaupun mempunyai hubungan yang erat.

Dialek boleh digunakan sebagai medium penyampaian maklumat yang berkesan berbanding dengan bahasa standard. Contohnya, semasa pandemik berlaku di Malaysia, dialek digunakan untuk membantu masyarakat memahami bahaya virus COVID-19 dengan lebih jelas. Semasa wabak ini mula melanda negara, istilah yang berkaitan dengan wabak ini kebanyakannya adalah dalam bahasa Inggeris.

Setelah itu, pihak Dewan Bahasa dan Pustaka (DBP) mengambil langkah proaktif dengan cara memperkenalkan pelbagai istilah dalam bahasa Melayu. Walau bagaimanapun, istilah tersebut masih belum difahami dengan berkesannya oleh masyarakat, terutamanya bagi mereka yang tinggal di kawasan luar bandar. Buktinya, masyarakat masih bersikap sambil lewa dengan masih melepak dan menziarahi antara satu dengan lain pada waktu permulaan wabak itu.

Dalam usaha untuk menjadikan maklumat yang disampaikan lebih berkesan, banyak pihak dilihat menggunakan dialek tempatan masing-masing. Teguran yang disampaikan melalui dialek menyebabkan seseorang yang ditegur itu tidak mudah berasa hati atau terguris hati.

Jabatan Penerangan Negeri (JaPen) merupakan antara pihak yang mula menggunakan dialek setempat ketika menyampaikan maklumat tentang tahap bahaya wabak ini kepada masyarakat. Usaha tersebut dilihat semakin berkesan apabila masyarakat lebih berhati-hati dan mengambil langkah pencegahan untuk mengelakkan jangkitan wabak tersebut.

Setelah kejayaan menggunakan dialek untuk memberikan penerangan tentang tahap bahaya wabak COVID-19, banyak pihak mula menggunakan dialek dalam usaha mejayakan Program Imunisasi COVID-19 Kebangsaan. Negeri yang mempunyai kadar vaksinasi rendah seperti Kelantan, Kedah dan Sabah mengambil pendekatan menggunakan dialek setempat dalam usaha menyedarkan masyarakat, terutamanya bagi mereka yang tinggal di kawasan luar bandar.

JaPen Sabah tidak terkecuali apabila menggunakan dialek tempatan semasa memberikan penerangan dari kampung ke kampung bagi memperhebat usaha untuk menarik minat masyarakat. Fakulti Sains dan Teknologi, Universiti Kebangsaan Malaysia (UKM) juga mengambil inisiatif mendidik orang ramai mengenai vaksin COVID-19 dengan penggunaan pelbagai dialek dalam usaha menggalakkan vaksinasi melalui media sosial fakulti tersebut.

Penggunaan dialek ini dilihat berkesan dalam usaha menyampaikan kepentingan vaksinansi kepada masyarakat apabila kadar vaksinasi masyarakat semakin meningkat sehingga negara mampu mencapai kadar vaksinasi 90 peratus daripada populasi dewasa pada Oktober 2021.

Selain itu, dialek juga digunakan oleh peniaga untuk mempromosikan perkhidmatan dan barangan. Penggunaan bahasa yang indah, menarik dan dekat dengan khalayak mampu mempengaruhi minda golongan sasaran untuk membeli barangan. Walaupun dialek mungkin hanya sesuai digunakan untuk penulisan iklan di kawasan dan negeri tertentu, penggunaannya juga berkesan kepada masyarakat yang berada di luar kawasan tersebut.

Hal ini dikatakan demikian kerana masyarakat Malaysia sentiasa berasimilasi dan berhijrah dari satu kawasan ke kawasan yang lain. Contohnya, terdapat video tular yang menunjukkan pramugari penerbangan Syarikat Air Asia yang dalam perjalanan ke Kota Bharu, Kelantan mempromosikan barangan syarikat tersebut dalam dialek Kelantan kepada penumpang. Penggunaan dialek menjadi pilihan kerana lebih dekat dan mudah difahami oleh penumpang yang menuju ke negeri Che Siti Wan Kembang tersebut.

Dialek juga digunakan dalam usaha untuk mempromosikan produk pelancongan sesuatu kawasan. Kebanyakan pelancong berasa teruja untuk melihat keunikan bahasa dan budaya yang ada di sesebuah kawasan yang ingin dilawati. Buktinya, seorang Tiktoker popular di Perlis, Mohd Hafiz Md Yatim, memanfaatkan medium sosial berkenaan bagi mempromosikan destinasi menarik dan produk pelancongan yang terdapat di Perlis dengan menggunakan dialek negeri tersebut. Kandungan video yang dimuat naik mendapat perhatian masyarakat Malaysia sehingga semakin ramai yang mengunjungi Perlis untuk bercuti bersama-sama keluarga.

Kesimpulannya, dialek yang melambangkan identiti sesebuah masyarakat mampu menjadi medium penyampaian maklumat yang berkesan. Bukan itu sahaja, dialek juga membantu seseorang untuk mempromosikan barangan dan perkhidmatan dengan lebih berkesan kepada khalayak.

Dialek bukanlah bahasa basahan yang dipandang sebelah mata kerana penggunaan dialek telah membantu kerajaan menyampaikan maklumat yang berkesan kepada masyarakat, terutamanya bagi mereka yang tinggal di kawasan luar bandar sepanjang negara dilanda wabak pandemik COVID-19.

Diharapkan agar lebih banyak pihak dapat menggunakan dialek dalam usaha untuk menyampaikan sesuatu maklumat yang berkaitan dengan isu semasa agar penyampaiannya lebih difahami secara tepat dan berkesan.


Perekodan Istilah dan Perkataan daripada Bahasa Peribumi

Untuk mendapatkan maklumat terkini, ikuti kami melalui Telegram

SABAH – Pujian harus diberi kepada penganjur yang berusaha mengadakan Pertandingan WikiKata Edisi Kedua secara dalam talian dalam usaha untuk merekodkan pelbagai istilah dan perkataan daripada bahasa peribumi yang ada di Malaysia ke dalam Wikikamus Bahasa Melayu. Pertandingan ini dianjurkan oleh pihak Wikikamus Bahasa Melayu di bawah kelolaan Kumpulan Komuniti Pengguna Wikimedia Malaysia dengan kerjasama Lembaga Kebudayaan Negeri Sabah dan Institut Kajian Orang Asal Borneo (BorIIS).

WikiKata ialah suatu inisiatif yang diambil untuk mewujudkan kehadiran bahasa orang asal di Malaysia, sekali gus menyediakan kamus bahasa orang asal secara percuma di internet melalui Wikikamus. Usaha turut dilakukan untuk memulihara bahasa peribumi yang semakin terancam dek bilangan penuturnya yang semakin berkurangan dari sehari ke sehari. Pertandingan ini juga merupakan antara persiapan bagi Dekad Antarabangsa Bahasa Orang Asal UNESCO, yang akan bermula pada tahun hadapan.

Pada tahun 2020, Pertandingan WikiKata telah menerima sebanyak 683 perkataan daripada tujuh bahasa asal di Malaysia. Pada tahun ini, pertandingan diadakan mulai 1 Julai 2021 hingga 31 Julai 2021 dan senarai pemenang bakal pula akan diumumkan pada 1 September 2021. Hadiah menarik ditawarkan kepada para peserta yang bernilai sehingga RM500.

Terdahulu, majlis perasmian pertandingan ini dimulakan dengan ucapan alu-aluan oleh wakil Kumpulan Komuniti Pengguna Wikimedia Malaysia, Dody Ismoyo dan perasmian oleh Pengurus Besar Lembaga Kebudayaan Negeri Sabah, Mackey Apison. Majlis kemudiannya diteruskan dengan pembentangan kertas kerja ringkas oleh Dr. Jeannet Stephen, Ketua Kluster Bahasa dan Linguistik Institut Kajian Orang Asal Borneo (BorIIS), Universiti Malaysia Sabah yang bertajuk “Persiapan Dekad Antarabangsa UNESCO untuk Bahasa Orang Asal”. Majlis diakhiri dengan sesi bengkel WikiKata kepada para peserta oleh Ahli Jawatankuasa, Encik Faris Hazman.


Lirik Malar Segar yang Merentas Zaman

Kuala Lumpur – Lirik dan lagu tidak boleh dipisahkan begitu sahaja. Oleh itu, kedua-duanya sangat penting. Bagi menyampaikan sesuatu karya, pastinya memerlukan media. Media dapat membantu dalam penyampaian sesebuah karya kepada khalayak. Hal ini dikatakan demikian kerana sifat media yang kekal relevan sepanjang zaman.

Demikian antara inti pati menarik daripada program Sembang Tamu Dewan Bahasa: Lirik Malar Segar, anjuran Dewan Bahasa dan Pustaka (DBP) yang bersiaran secara langsung menerusi Studio Siaran Langsung Media Sosial DBP, pada pukul 3:45 petang tadi.

Program ini telah dikendalikan oleh Puan Rabi’ahtuladawyah Md Salleh, Perancang Bahasa, DBP, selaku moderator bersama-sama dua orang ahli panel jemputan, iaitu Encik Saari Amri (pencipta lagu, penulis lirik dan penerbit) dan Dr. Azam Dungun (Pensyarah Fakulti Muzik dan Seni Persembahan, Universiti Pendidikan Sultan Idris, penerbit, penyusun muzik, pencipta lagu dan penulis lirik).

Menurut Dr. Azam Dungun, penghasilan lirik sesebuah lagu juga dikatakan bercantum dengan budaya sesebuah masyarakat dan lirik memainkan peranan dalam mencorakkan budaya masyarakat itu.

Semasa berkarya, beliau turut merujuk lirik yang ada di pasaran dan yang diterima ramai oleh khalayak.  Menurut beliau, idea menulis lirik datang daripada persekitaran dan pembacaan. Beliau juga berhati-hati dalam pemilihan kata supaya tidak mendatangkan masalah untuk penyiaran oleh pihak Radio Televisyen Malaysia (RTM) pada tahun 1990-an.

Ujarnya lagi, penulisan lirik juga berpandukan buku pedoman seperti Kamus Dewan dan Tatabahasa Dewan yang diterbitkan oleh DBP.

Sementara itu, menurut Saari Amri, selain pengalaman sendiri, beliau turut mendapat idea untuk menghasilkan lirik daripada pembacaan cerpen dan novel. Minat beliau terhadap aktiviti membaca telah membantu dirinya mengumpulkan pelbagai jenis kosa kata dan mengadaptasikan jalan cerita daripada hasil pembacaan tersebut kepada sesuatu lirik.

Saari Amri berkata bahawa lagu Gerimis Mengundang merupakan sebuah lagu yang sangat memberikan kesan buat dirinya apabila lagu itu telah diterjemahkan dan diubah liriknya kepada lebih 30 bahasa.

Menurut beliau lagi, kerangka penghasilan sesebuah lirik mestilah didahului dengan melodi terlebih dahulu dan kemudiannya barulah beralih kepada lirik. Hal ini dikatakan demikian kerana dengan adanya melodi, maka penghasilan lirik akan menjadi lebih mudah untuk diserasikan.

Dalam penghasilan lirik lagu, gaya bahasa juga perlu dititikberatkan agar menarik, sekali gus malar segar walaupun sudah bertahun-tahun lagu itu diterbitkan, tetapi masih dinyanyikan atau dimainkan di media massa dan di corong radio.

Oleh itu, untuk menghasilkan sesuatu lirik, penulis perlu melakukan pembacaan yang banyak dan mengolah semula perkataan yang dijumpai untuk menjadikan sesuatu lirik itu berkualiti.


Gunakan Bahasa yang Baik dan Betul dalam Kertas Cadangan dan Laporan

Kuala Lumpur – “Dalam penyediaan kertas cadangan dan laporan, antara perkara asas yang perlu dititikberatkan termasuklah penggunaan bahasa yang baik dan betul,“ demikian menurut Ketua Bahagian Buku Bahasa, iaitu YM Tengku Fauziah Ku Mat.

Masih banyak lagi penyedia kertas cadangan dan laporan yang tidak peka terhadap penggunaan bahasa yang baik dan betul.

Beliau berkata demikian semasa menyampaikan ceramahnya dalam Kursus Wacana Profesional Berimpak Tinggi (Kertas Cadangan dan Laporan) kepada peserta kursus daripada pelbagai syarikat dan warga kerja Dewan Bahasa dan Pustaka (DBP).

Beliau berkata, masih berlaku kesalahan terhadap perkara asas bahasa seperti penggunaan kata sendi “dari“ dan “daripada“, serta penggunaan kata “bila“ dan “apabila“ dalam Kertas Cadangan dan Laporan.

Tambah beliau yang pernah terlibat dalam Khidmat Pengesahan Bahasa DBP juga menjelaskan bahawa banyak kesalahan bahasa yang berlaku di tempat awam seperti pada paparan papan iklan dan papan tanda. Misalnya, perkataan “mi“ dan “kuetiau“, “Bangla untuk Dijual“ dan Dilarang Memijat Rumput“ yang dieja secara salah.

Walau bagaimanapun, beliau memuji beberapa tempat di bawah pentadbiran pihak berkuasa tempatan (PBT) termasuklah Sabah yang berjaya mengurangkan kesalahan bahasa di tempat awam.

Besar kemungkinan, kesalahan bahasa yang begitu ketara pada papan tanda dan papan iklan dilakukan oleh pihak tertentu secara haram yang tidak mendapat pengesahan bahasa daripada DBP dan kebenaran daripada PBT.

YM Tengku Fauziah yang pernah bertugas sebagai Pengarah Wilayah Utara DBP berkongsi pengalamannya menyediakan kertas cadangan sebanyak 32 halaman untuk dikemukakan kepada pihak berkuasa tempatan bagi membendung kesalahan bahasa di tempat awam. Baginya, tugas untuk meyakinkan PBT agar sama-sama membantu mengurangkan kesalahan bahasa di tempat awam menuntut tindakan yang sewajarnya dalam menghadapi cabaran yang besar.

Menurutnya, pemantauan penggunaan bahasa yang baik dan betul dalam kertas cadangan dan laporan amat diperlukan sebagai pembelajaran bahasa secara tidak langsung agar kesalahan yang sama tidak berulang. Selain itu, penggunaan bahasa yang baik mampu mendidik masyarakat untuk memartabatkan bahasa Melayu dengan baik dan betul.

Dalam kursus tersebut, beliau turut berkongsi panduan dan petua yang berkaitan dengan penulisan Kertas Cadangan dan Laporan. Bagi mengukuhkan pemahaman dan pengetahuan, peserta kursus dikehendaki membuat latihan amali dan pembentangan kertas cadangan dan laporan. Kursus ini diadakan selama dua hari, iaitu pada 23 Mei hingga 24 Mei 2023 di Akademi DBP.


Anugerah Tokoh Akademik Bahasa Melayu Memartabatkan Bahasa Melayu sebagai Bahasa Ilmu

Untuk mendapatkan maklumat terkini, ikuti kami melalui Telegram

Kuala Lumpur – Anugerah Tokoh Akademik Bahasa Melayu merupakan satu penghargaan oleh Kementerian Pengajian Tinggi (KPT) kepada ahli akademik universiti awam yang mengangkat bahasa Melayu dalam pelbagai bidang seperti penyelidikan, penerbitan, pengajaran dan khidmat ikhtisas.

Timbalan Setiausaha Bahagian, Bahagian Perancangan Strategik KPT, Dr. Aini Andria Shirin Anuarudin berkata, KPT sentiasa prihatin dengan usaha-usaha untuk memartabatkan bahasa Melayu terutamanya di sektor pengajian tinggi kerana seperti yang sedia maklum kebanyakan buku rujukan di peringkat ini ialah dalam bahasa Inggeris.

Katanya, pelbagai usaha telah dilaksanakan oleh pihak KPT bagi memartabatkan bahasa Melayu dan satu daripadanya ialah anugerah ini.

“KPT telah menganjurkan Anugerah Tokoh Akademik Bahasa Melayu sejak tahun 2012 dan anugerah ini tercetus daripada Pelan Tindakan Memartabatkan Bahasa Melayu di Institut Pengajian Tinggi (IPT) 2011-2015,” katanya ketika menjadi tetamu dalam rancangan Selamat Pagi Malaysia semalam.

Tambahnya, anugerah ini bagi menggalakkan para akademik di universiti awam menggunakan bahasa Melayu dalam proses pelajaran dan pembelajaran mereka.

Menurut beliau, anugerah ini terbuka untuk semua bidang dan bukan hanya kepada tenaga pengajar Bahasa Melayu semata-mata. Permohonan bagi anugerah ini telah dibuka mulai 31 Mac 2023 dan akan berakhir pada 16 Jun 2023.

Beliau berkata, sebanyak sembilan orang tokoh akademik telah menerima anugerah berkenaan sejak mula diperkenalkan pada tahun 2012.

Generasi sekarang banyak terdedah kepada bahasa lain seperti bahasa Inggeris dan bahasa Korea kerana pengaruh media. KPT melihat perkara ini penting untuk terus berusaha memartabatkan bahasa Melayu dengan memberikan galakan kepada para pensyarah untuk menggunakan bahasa Melayu, seterusnya mampu memberikan kesedaran kepada para pelajar agar menghargai, menyanjungi dan berasa bangga menggunakan bahasa Melayu.

Tambahnya lagi, selain Anugerah Tokoh Akademik Bahasa Melayu, terdapat dua lagi anugerah lain yang mengiktiraf para akademik dalam majlis yang dijangka bakal berlangsung pada bulan September nanti, iaitu Anugerah Tokoh Harapan Akademik Bahasa Melayu dan Anugerah Tokoh Bahasa Melayu Sektor Teknikal.

Maklumat lanjut mengenai anugerah tersebut boleh didapati di laman sesawang rasmi https://atabm.mohe.gov.my atau kemukakan pertanyaan kepada urus setia melalui e-mel [email protected].


Ayat yang Kelihatan Betul tetapi Sebenarnya Tidak Gramatis

Soalan:
Mengapakah ayat di bawah ini dikatakan tidak gramatis?

Penyajak dan adik-beradiknya bersyukur kerana kepulangan ibu bapa mereka.

Daripada:
Sunny Sung,
Seremban, Negeri Sembilan.


Kajian Tahap Penggunaan Bahasa Kebangsaan di Tempat Awam di Daerah Keningau, Sabah

Sabah – Dewan Bahasa dan Pustaka (DBP) Cawangan Sabah telah melaksanakan Kajian Tahap Penggunaan Bahasa Kebangsaan di Tempat Awam di Daerah Keningau dengan kerjasama Majlis Daerah Keningau pada 24 Mei hingga 26 Mei 2023.

Antara objektif kajian ini adalah untuk mengenal pasti tahap penggunaan bahasa kebangsaan di tempat awam di Daerah Keningau, khususnya pada papan tanda dan paparan awam seperti kain rentang, gegantung, poster dan brosur yang terdapat di taman rekreasi, bangunan kerajaan, sekolah, pusat beli-belah, hospital, taman perumahan, nama jalan dan sebagainya.

Selain itu, melalui pelaksanaan kajian ini, sikap masyarakat terhadap bahasa kebangsaan mahupun bahasa sukuan di tempat awam dapat diketahui, selain mengusulkan saranan dan cadangan kepada pihak berkuasa tempatan sebagai tindakan susulan untuk penambahbaikan bagi memantapkan penggunaan bahasa kebangsaan yang selaras dengan Perkara 152 (I) yang menyatakan bahawa bahasa kebangsaan ialah bahasa Melayu.

Menurut Pegawai Eksekutif Majlis Daerah Keningau, Encik Mohd Fawzi Abdul Kadir menyatakan bahawa pihak mereka berbesar hati dan mengalu-alukan kerjasama untuk melaksanakan kajian ini bersama-sama agensi luar khususnya dengan DBP.

Selain itu, hasil dapatan kajian ini juga dapat menjadi garis panduan dan penambahbaikan bagi Majlis Daerah Keningau untuk membantu dan memantapkan penggunaan bahasa kebangsaan di tempat awam pada masa hadapan.

Kajian rintis di Sabah telah dilaksanakan di Bandaraya Kota Kinabalu pada tahun 2022 dan pada tahun ini akan diteruskan ke daerah lain di Sabah bagi mengumpul data terkini tentang tahap penggunaan bahasa di tempat awam.


Cara Penggunaan Kamus yang Betul

Untuk mendapatkan maklumat terkini, ikuti kami melalui Telegram

Sabah – Program Bersahabat dengan Kamus Siri 2/2023 yang diadakan di Dewan SMK Gunsanad II Keningau pada 26 Mei 2023 telah mendapat sambutan yang amat menggalakkan apabila sebanyak 434 orang pelajar tingkatan 4 dan tingkatan 5, serta beberapa orang guru telah menghadiri program tersebut.

Terdahulu dalam ucapan pembukaannya, Cikgu Jeffri Ab.Hamid, iaitu Ketua Bidang Bahasa SMK Gunsanad II mengatakan bahawa sememangnya kamus tidak asing lagi dalam kalangan pelajar. Namun begitu, mereka hanya mengetahui fungsi asasnya sahaja tanpa mengetahui fungsi kamus itu secara lebih mendalam.

Sehubungan dengan itu, Puan Julianah Kuli, Ketua Unit Pembinaan Bahasa dan Sastera Dewan Bahasa dan Pustaka (DBP) Cawangan Sabah diundang untuk mengendalikan sesi ceramah dan aktiviti program tersebut.

Melalui sesi ceramah itu, pelbagai maklumat tentang perkamusan telah disampaikan dan antaranya termasuklah asas mentakrif entri kamus, cara penggunaan kamus yang betul dan penerangan maklumat yang lebih terperinci dalam kamus.

Pada kali ini, program Bersahabat dengan Kamus  telah diadakan serentak dengan Kajian Penggunaan Bahasa Kebangsaan di tempat awam di Daerah Keningau yang dilaksanakan oleh Unit Pembinaan Bahasa dan Sastera DBP Cawangan Sabah yang bermula pada 24 Mei 2023 hingga 26 Mei 2023.

Semasa menyampaikan ucapan penutupan, Pengetua SMK Gunsanad II, Encik Ng Min Hoo @ Mike Eping menyampaikan rasa terima kasihnya kepada DBP Cawangan Sabah, khususnya Unit Pembinaan Bahasa dan Sastera atas kerjasama dalam mengendalikan program tersebut. Beliau juga menyatakan bahawa para pelajar SMK Gunsanad II bertuah kerana berkesempatan untuk mengikuti program ilmu yang bermanfaat seperti itu.

Program tersebut diakhiri dengan sesi penyampaian cenderamata dan sesi bergambar beramai-ramai.


DBP Santuni Pelajar Pekak melalui Penerbitan Buku

Kuala Lumpur – Murid pekak mendapat perhatian khusus daripada Dewan Bahasa dan Pustaka (DBP) menerusi pelancaran buku Memahami Karangan Murid Pekak: Analisis Kesilapan Bahasa di Bilik Kuala Lumpur, Pusat Dagangan Dunia Kuala Lumpur pada pagi tadi bersempena dengan Pesta Buku Antarabangsa Kuala Lumpur 2023.

Program yang dianjurkan oleh DBP, Kementerian Pendidikan Malaysia (KPM), Universiti Pendidikan Sultan Idris (UPSI), dan Institut Perguruan Ilmu Khas Kuala Lumpur ini dirasmikan oleh YBrs. Puan Hajah Salmah Jopri, Pengarah Bahagian Pendidikan Khas, KPM.

Sebelum majlis pelancaran, penganjur mengadakan program Bicara Buku yang menampilkan YBhg. Prof. Dr.  Abdul Rahim  Razalli, Pengarah Akademik dan Antarabangsa, UPSI sebagai pengulas buku Memahami Karangan Murid Pekak: Analisis Kesilapan Bahasa  .

Ketika membicarakan buku ini, YBhg. Prof. Dr.  Abdul Rahim  Razalli meluahkan kekagumannya terhadap penulis yang mampu menghasilkan bab yang berkesinambungan dengan setiap dakwaan dikukuhkan dengan bukti kajian yang pernah dilakukannya.

Bagi menjadikan penulisan buku ini lebih sempurna pada masa akan datang, YBhg. Prof. Dr.  Abdul Rahim  Razalli turut mencadangkan supaya penulisnya menyertakan elemen penterjemahan.

Seterusnya, dalam sesi ucapan perasmian pula, YBrs. Puan Hajah Salmah Jopri menyatakan bahawa penerbitan buku ini amat bermakna dan memberikan sumbangan yang penting terhadap pengajaran dan pembelajaran (PdP) murid pekak.

Pengarah Bahagian Pendidikan Khas ini amat menyarankan agar guru dan bakal guru menjadikan buku ini sebagai persediaan sebelum mengajar murid pekak mempelajari bahasa Melayu, khususnya penulisan karangan.

YBrs. Puan Hajah Salmah Jopri turut menegaskan bahawa pihak KPM amat menyanjung tinggi usaha murni penulis yang tidak jemu-jemu menulis buku yang berkaitan dengan murid pekak agar golongan ini tidak terpinggir.

Penulis buku ini, iaitu Dr. Abdullah Yusof pula berharap agar penerbitan buku ini mampu memahamkan masyarakat tentang liku-liku yang dilalui oleh murid pekak untuk mempelajari bahasa Melayu.

Secara khususnya, buku ini memfokuskan cara pelajar pekak menulis, kesilapan yang dilakukan dan kualiti penulisan pelajar pekak berbanding dengan pelajar biasa yang sebaya dengan mereka. Akhir sekali, hasil penulisan mereka dianalisis bagi mendapatkan pelbagai maklumat yang berkaitan dengan proses ketika mereka menulis.


Bahasa Mengeratkan Perpaduan Masyarakat – YB Senator Datuk Seri Dr. Awang Sariyan

Untuk mendapatkan maklumat terkini, ikuti kami melalui Telegram

Kuala Lumpur – “Menjadi tanggungjawab seorang penulis untuk meneroka bidang lain selain bidang yang dikuasainya. Contohnya, sarjana dahulu dilihat sangat bersepadu dan holistik seperti Ibnu Sina sebagai ahli perubatan, iaitu beliau juga seorang ahli pendidikan, ahli ilmu fardu ain dan fardu kifayah,” kata YB Senator Datuk Seri Dr. Awang Sariyan ketika berkongsi ilmu dalam program Sesi Bersama-sama Penulis di Reruai DBP, Dewan Tun Razak 3, Aras 3, Pusat Dagangan Dunia, Kuala Lumpur pada pukul 3.00 petang tadi.

Terdahulu YB Senator Datuk Seri Dr. Awang Sariyan membaca sajak yang berjudul “Aduhai Desaku“ daripada buku kumpulan puisinya yang berjudul Mencari Makna Diri.

Menurut YB Senator, bidang penulisan yang diceburinya pada peringkat awal adalah dalam penulisan cerpen (dahulunya dikenali sebagai certot) yang bermula pada peringkat sekolah menengah. Puisi hasil karyanya pula diterbitkan dalam ruangan Puisi Siswa oleh Dewan Bahasa dan Pustaka. Seterusnya, beliau mencuba untuk menulis skrip drama radio.

Tambahnya, tulisannya pada peringkat awal banyak berkisar tentang hal ehwal kemasyarakatan dan kejiwaan. Selepas itu, penulisannya banyak bertumpu pada bidang bahasa.

Selain itu, beliau juga menulis dalam hal yang berkaitan dengan pendidikan, falsafah, sastera dan budaya. Dalam bidang sastera kreatif, beliau menulis puisi yang berkaitan dengan hal ehwal semasa yang berlaku di tanah air (sewaktu beliau berada di Beijing). Hasilnya, terbit buku Mencari Makna Diri dan Di Denai Kehidupan. Terkini, beliau banyak menghasilkan puisi yang berbentuk tazkirah.

Menurutnya lagi, penulisan puisinya berkisar tentang apa-apa yang berlaku di persekitaran yang terbit menerusi ilham dalam diri sendiri. Temanya berkisar tentang keluarga, rakan-rakan, pejabat, hal politik negara dan hubungan antarabangsa.

Selain itu, dalam bidang perjuangan bahasa, beliau mengulas tentang nasib bahasa Melayu yang ada kalanya terpinggir dan juga tentang soal kebudayaan.

Beliau turut menegaskan bahawa hal perpaduan dilihat sebagai isu yang perlu diangkat. Satu daripada caranya adalah melalui bahasa kerana bahasa itu jiwa bangsa. Maka itu, bahasa Melayu sebagai bahasa kebangsaan harus dikuasai dan diutamakan oleh semua ahli masyarakat. Namun begitu, hal ini tidak menghalang masyarakat daripada mempelajari bahasa lain selain bahasa Melayu.

Sesi perkongsian ilmu ini berakhir pada pukul 4.00 petang dengan alunan puisi oleh YB Senator yang berjudul “Mitos Bahasa“ yang berkisar tentang perjuangan bahasa.


Cikgu Zack Kirana Berkongsi Ilmu di PBAKL 2023

Kuala Lumpur – Program Sembang Akademi DBP bersama dengan Cikgu Zack Kirana telah berlangsung di Pesta Buku Antarabangsa Kuala Lumpur (PBAKL 2023) yang bertempat di Pentas Utama, Aras 2, Dewan Tun Razak 3, Pusat Dagangan Dunia, Kuala Lumpur pada pukul 10.00 pagi tadi.

Program ini anjuran Akademi Dewan Bahasa dan Pustaka (DBP) dan telah mengundang Cikgu Zack Kirana atau nama sebenarnya, Saliza Ibrahim untuk berkongsi ilmu tentang kesalahan umum dalam tatabahasa dan ejaan dalam bahasa Melayu.

Menurut Encik ‘Azimin Daud, Perancang Bahasa DBP yang bertindak selaku moderator program tersebut, Pusat Rujukan Persuratan Melayu (PRPM) telah digunakan oleh seantero dunia dan hingga kini, Jendela DBP pula telah diakses oleh 14 buah negara.

Selain perkongsian ilmu oleh Cikgu Zack Kirana, sesi kuiz bahasa Melayu juga diadakan untuk mengenal pasti ejaan yang betul. Hadiah berupa senaskhah buku terbitan DBP diberi kepada penonton yang berjaya menjawab soalan kuiz dengan betul.

Antara perkataan yang dikenal pasti ejaannya yang tepat termasuklah mi, reda, kuetiau dan kemik. Menurut Cikgu Zack Kirana, sekiranya meletakkan dua kali huruf vokal dalam satu kata, kedua-dua huruf vokal yang duduk bersebelahan itu mestilah dibunyikan. Contohnya, perkataan seperti taala, kuetiau dan suun.

Contoh bagi kata pinjaman dalam bahasa Mandarin, iaitu kuetiau juga sering mengalami kesalahan ejaan. Menurut Cikgu Zack Kirana, perkataan seperti kuetiau dan kuasa merupakan vokal bergabung yang mempunyai penyenyapan huruf w dan y. Ujarnya, “Inilah yang kita panggil vokal bergabung dalam bahasa Melayu“.

Selain itu, Cikgu Zack Kirana turut menjelaskan tentang sistem ejaan bagi kata ganda berentak. Menurut beliau, bagi menentukan kata ganda berentak sama ada perlu diletakkan tanda sempang ataupun tidak, lihatlah kata yang kedua. Sekiranya kata tersebut mempunyai makna, maka kata ganda berentak tersebut tidak perlu diletakkan tanda sempang. Contohnya, lalu lintas dan semak samun.

Walau bagaimanapun, bagi kata kedua yang tidak mempunyai makna, kata ganda berentak itu mestilah diletakkan tanda sempang. Contohnya, sayur-mayur, dan gunung-ganang. Kata kedua dalam kata ganda berentak itu seperti mayur dan ganang tidak mempunyai makna dan memerlukan kata di hadapannya untuk berdiri. Oleh itu, tanda sempang diperlukan antara kata ganda berentak tersebut.

Oleh itu, bagi menjawab sebarang persoalan mengenai ejaan yang tepat bagi sesuatu kata, pengguna bahasa Melayu boleh melayari laman sesawang PRPM atau merujuk Kamus Dewan dan Kamus Dewan Perdana.

Untuk rekod, Akademi DBP menyediakan pelbagai jenis kursus yang berkaitan dengan bahasa, sastera dan penerbitan. Sehubungan dengan itu, orang ramai yang berminat untuk mengikuti kursus yang ditawarkan oleh Akademi DBP bolehlah melayari laman sesawang https://akademi.dbp.my/ untuk maklumat lanjut.


Untuk mendapatkan maklumat terkini, ikuti kami melalui Telegram

Moto “Bangsa membaca, bangsa berjaya” menjadi trend tertinggi di media massa sejak belakangan ini, yang menjadi pemangkin kepada masyarakat Malaysia MADANI untuk mencari bahan bacaan yang berkualiti sebagai santapan minda dan rohani. Hal ini berkemungkinan besar ada kaitannya dengan Pesta Buku Antarabangsa Kuala Lumpur (PBAKL) 2023 edisi ke- 40 yang telah bermula dari 26 Mei 2023 dan akan berakhir pada 4 Jun 2023.

Bahang kemeriahan sambutan PABKL dapat dirasai seakan-akan menyambut perayaan penting dalam negara. Begitulah yang kita harapkan agar semangat mencintai buku terus dilestarikan. Warganet juga sangat aktif dengan perkongsian di media sosial masing-masing, yang sedikit banyak membantu mempromosikan PBAKL. Perkara yang baik ini perlu diraikan dan sudah menjadi tanggungjawab kita untuk menyebarluaskan program penting ini sebagai tanda sokongan padu.

Masyarakat Malaysia MADANI yang masih belum berkesempatan hadir perlu mengambil peluang keemasan ini dengan berpakat beramai-ramai ke PBAKL yang diadakan di Pusat Dagangan Dunia, Kuala Lumpur, sementelah musim cuti sekolah jatuh pada tarikh yang sama. Justeru itu, bagi ibu bapa yang tinggal berdekatan, janganlah pula menjadikan alasan kesesakan jalan raya sebagai punca utama untuk tidak membawa anak-anak ke PBAKL. Perkara yang penting ialah memesrakan anak-anak dengan persekitaran gedung ilmu yang menyediakan pelbagai genre bacaan dan bentuk penyampaian yang mengikut arus teknologi perdana.

Pembangunan kualiti insan perlu dibentuk sejak dari kecil bagi melahirkan generasi yang cintakan ilmu. Jika tidak dilentur sedari awal lagi agak sukar untuk mengubah sikap golongan ini di kemudian hari. Ibarat ikat boleh diubah, takuk bagaimana mengubahnya? yang membawa maksud; perangai yang sudah menjadi tabiat adalah sukar sekali untuk mengubahnya. Buluh yang keras juga sukar untuk dilenturkan jika tidak dari rebungnya lagi. Tindakan awal dan pantas daripada ibu bapa tidak akan mendatangkan kerugian malah membawa kemaslahatan dengan memacu kemajuan dalam arena keilmuan.

Saban tahun, Dewan Bahasa dan Pustaka (DBP) tidak pernah ketinggalan menyertai PBAKL sebagai institusi yang berpengaruh dalam memacu perkembangan bahasa dan sastera negara. Pada kali ini, DBP telah membuka gelanggang promosinya menerusi media sosial di BERNAMA Radio pada 25 Mei 2023. Encik Zulfa Hamzah, Timbalan Ketua Pengarah (Operasi) DBP diundang menerusi Segmen Cakna Bahasa bagi berkongsi pelbagai aktiviti yang dianggarkan sebanyak 25 aktiviti yang akan diadakan di reruai DBP, yang terletak di Dewan Tun Razak, Aras 3, dengan keluasan tapak sebanyak 20 buah reruai.

DBP sebagai penerbit unggul negara menawarkan potongan harga buku dan majalah secara berstruktur dan mampu milik yang disediakan kepada para pencinta buku. Potongan sebanyak 25 peratus untuk kamus dan judul terpilih, judul am sebanyak 30-50 peratus, majalah bulanan semasa sebanyak 30 peratus, majalah bukan bulan semasa sebanyak 50 peratus, set majalah lama yang dijual pada harga RM10 dan majalah eceran (lama) yang boleh didapati dengan hanya RM1.

Penawaran diskaun sebegini perlu digunakan sebaik-baiknya oleh pembeli daripada pelbagai lapisan terutamanya penyelidik bahasa untuk mendapatkan buku-buku yang dihasilkan oleh tokoh-tokoh bahasa bagi mendapat maklumat terkini ataupun berkenaan sejarah dan sistem dalam bahasa Melayu.

Pemakluman carta 10 teratas buku terlaris oleh DBP di Facebook rasminya juga dapat membantu pembeli yang akan bertandang ke reruai DBP untuk memilih buku-buku tersebut. Perkhidmatan kaunter jual beli DBP dan staf yang mesra pengguna akan memudahkan pembeli mencari buku yang dikehendaki dengan lebih mudah.

Secara dominasinya, penggunaan tema yang berwarna biru telah menyerlahkan reruai DBP dengan keluasan lantai yang agak besar dan selesa bagi setiap pengunjung yang ingin mencari buku kegemaran masing-masing di samping pentas utama yang sesuai bagi mengadakan pelbagai aktiviti bersama-sama pelanggan.

Antara aktiviti yang menjadi keutamaan DBP termasuklah bual bicara karya, pelancaran buku dan sesi bersama-sama penulis bagi memperkenalkan karya-karya pelbagai genre yang telah diterbitkan oleh DBP. Program sebegini sangat penting untuk memperkenalkan penulis terutamanya penulis baharu dan juga penulis lama yang bergelumang dalam dunia penyelidikan dan penulisan.

Pelaksanaan aktiviti ini akan memberikan ruang kepada penulis untuk melakukan persuasif secara langsung terhadap penjualan dan pembelian buku. Sementara itu, audiens juga mendapat manfaat dengan mengetahui kandungan utama dan perkara penting yang ingin dijelaskan oleh penulis. Hal ini juga akan dapat dijadikan panduan bagi para penulis muda yang ingin menerbitkan buku dan penerbit juga mampu mendapat keuntungan daripada penjualan dan permintaan buku daripada pembaca. Hubungan timbal balik ini adalah strategi terbaik hasil daripada aktiviti DBP yang dapat mengeratkan lagi hubungan tiga serangkai antara penulis, penerbit dan pembaca.

Satu lagi aktiviti menarik yang diadakan ialah “Seronoknya Membaca: Ceritalah Lagi dan Kuiz”. Aktiviti ini telah menarik minat pelajar prasekolah dan sekolah rendah tahap satu untuk hadir ke reruai DBP. Teknik bercerita dengan menggunakan buku bergambar dan teknik boneka dan kostum haiwan sangat digemari oleh kanak-kanak kerana berjaya membawa alam fantasi dan imaginasi golongan ini.

Kanak-kanak juga mudah faham dan menimbulkan keterujaan mereka terhadap buku yang dibaca oleh pencerita. Sementara itu, cadangan menganjurkan pertandingan kanak-kanak bercerita pendek dan secara spontan juga boleh dilakukan agar dapat menonjolkan bakat terpendam mereka.

Gandingan aktiviti bersama-sama kuiz juga sangat membantu meningkatkan ketajaman ingatan kanak-kanak melalui ulang tanya seusai sesi bercerita. Selain itu, aktiviti mengeja dan membaca dengan lancar dapat meningkatkan kemahiran berbahasa, membina keterampilan serta memupuk nilai murni, malahan hadiah yang diberikan oleh pihak DBP juga merangsang kepada pembacaan bahan-bahan ilmiah.

Pendekatan ini sekali gus akan memberikan motivasi dan elemen kegembiraan kepada kanak-kanak apatah lagi para staf DBP yang bertugas sememangnya arif melayani kanak-kanak dan berbakat dalam menjayakan aktiviti tersebut. Usaha DBP ini secara langsung telah menyemai minat kanak-kanak untuk membaca dan menyokong pembentukan masyarakat celik ilmu.

Sembang Akademi DBP bersama dengan Cikgu Zack Kirana pada 30 Mei 2023 juga antara alternatif DBP dalam usaha membudayakan bahasa Melayu dalam kalangan masyarakat. Dalam program ini, Cikgu Zack Kirana berkongsi kaedah penggunaan bahasa Melayu dengan betul di samping memperkenalkan kursus-kursus yang ditawarkan oleh DBP bagi meningkatkan penguasaan bahasa Melayu. Mungkin juga slot seperti ini perlu diperbanyak pada masa akan datang agar pengunjung yang singgah mendapat informasi yang banyak khususnya dengan  memperkenalkan istilah baharu yang terdapat dalam Kamus Perdana.

DBP di Pesta Buku Antarabangsa Kuala Lumpur 2023 sering menjadi tumpuan para pencinta buku. Koleksi buku yang bervariasi dan aktiviti-aktiviti menarik yang dirancangkan adalah sebagai pemangkin kepada masyarakat agar terus erat dengan dunia ilmu. DBP sentiasa mengikut arus perdana dalam menerbitkan buku-buku untuk keperluan umum. Oleh itu, sebagai tanda sokongan, marilah kita bersama-sama mengunjungi reruai DBP dan menyokong aktiviti yang dijalankan. Ingat buku, ingat DBP!

Profesor Madya Dr. Salmah Jan Noor Muhammad − Pensyarah Kanan, Jabatan Bahasa Melayu, Fakulti Bahasa Moden dan Komunikasi, Universiti Putra Malaysia, yang juga Ahli Lembaga Amanah Yayasan Karyawan.


Forum dan Pidato Nusantara Menyemarakkan Ulang Tahun KEPENTAS Ke-12

Untuk mendapatkan maklumat terkini, ikuti kami melalui Telegram

KUALA LUMPUR − Kelab Pidato Perdana Nusantara (KEPENTAS) meraikan majlis sambutan ulang tahun penubuhannya yang ke-12 pada tahun ini dengan tema “Bahasa Melayu sebagai Bahasa Dunia”. Kemuncak sambutan majlis tersebut ialah Pusingan Akhir Pertandingan Pidato Piala Nusantara 2021, yang berlangsung pada 10 Julai 2021 secara dalam talian, yang disiarkan secara langsung menerusi laman Facebook rasmi Kelab Pidato Perdana Antarabangsa.

Pusingan pada peringkat akhir membariskan 12 orang pemidato yang berentap untuk merebut gelaran juara. Selain Malaysia, pemidato juga mewakili negara Singapura, Brunei Darussalam dan Indonesia. Yang menariknya, selain dihakimi oleh juri profesional, pihak urus setia juga memberikan peluang kepada penonton untuk memberikan penilaian melalui markah juri awam sebanyak 10 peratus.

Gelaran johan diraih oleh Hashim Borham dari Melaka, yang menerima piala pusingan dan wang tunai berjumlah RM3000.00. Naib johan yang menerima wang tunai RM2000.00 diberikan kepada Azmi Ismail dari Teluk Intan, manakala Hairul Anuar Sobikin dari Johor Bahru menerima wang tunai RM1000.00 selaku pemenang tempat ketiga. Syahmi Aiman Zainal Azman yang mewakili zon Pusat Bandar Raya memenangi tempat keempat dan Mohamad Fitri Mohd Razali dari Taiping di tempat kelima menerima wang tunai RM750.

Tujuh peserta lain pula menerima hadiah sagu hati yang bernilai RM500.00. Mohd Asri Ismail selaku Ketua Juri dalam ucapannya berkata, “Gelaran pemenang dan jenis hadiah memang sesuatu yang diburu oleh semua pemidato tetapi perkara yang paling penting ialah keberanian pemidato tampil dengan penuh yakin dalam menyampaikan pidato mereka, khususnya berpidato dalam bahasa Melayu dengan baik.”

Usai pertandingan pidato, kemeriahan sambutan ulang tahun KEPENTAS Ke-12 diteruskan dengan Forum Nusantara yang menampilkan empat ahli panel yang mewakili empat negara, iaitu Malaysia, Indonesia, Singapura dan Brunei Darussalam. Forum yang membicarakan tajuk “Bahasa Melayu sebagai Bahasa Dunia” mengetengahkan Ruddy M. Hams sebagai moderator, dengan ahli panel seperti Absar Burhan dari Malaysia, Walid Adriansyah dari Indonesia, Dr. Hajah Dayang Fatimah dari Brunei Darussalam dan Muhammad Khalid Zainul dari Singapura. Ternyata semua ahli panel bersetuju bahawa bahasa Melayu itu sendiri menyimpan banyak keindahan, yang keindahan itu dapat dilihat menerusi pantun, syair dan gurindam, malah dalam seni berpidato itu jelas menampakkan berapa indahnya ragam bahasa, nada dan kata-kata dalam bahasa Melayu itu sendiri.

Majlis sambutan itu diakhiri dengan ucapan perasmian oleh Ketua Pengarah Dewan Bahasa dan Pustaka, Datuk Abang Salehuddin Abang Shokeran, yang turut menyampaikan hadiah secara maya kepada pemenang pertandingan akhir Pidato Piala Nusantara 2021. Dalam ucapannya, Datuk Abang Salehuddin mengucapkan tahniah kepada KEPENTAS yang kekal bertahan selama 12 tahun, dan tempoh itu memberikan gambaran wujudnya kerjasama yang baik daripada semua ahli terhadap KEPENTAS.

“Teruskan kerjasama dengan DBP apatah lagi melalui program yang menarik seperti yang berlangsung pada hari ini. Bagi DBP sendiri, kerjasama dalam program kebahasaan antara negara Nusantara memang sudah lama berlangsung, misalnya melalui MABBIM,” demikian kata Ketua Pengarah DBP yang berharap pandemik COVID-19 akan berakhir agar semua program kebahasaan dan kesusasteraan Melayu dapat dilaksanakan dengan lebih berkesan.

Dalam ucapannya, Presiden KEPENTAS, iaitu Sandy Tan dengan tegas menyatakan hasratnya yang ingin melihat KEPENTAS terus relevan dengan program anjurannya pada masa akan datang, dan juga kelangsungan KEPENTAS melalui program yang mantap, selain ditunjangi oleh ahli yang komited dan setia dengan KEPENTAS.

“Kelangsungan program KEPENTAS juga memerlukan kerjasama daripada pihak lain, terutama DBP sebagai badan bahasa yang kekal utuh hingga hari ini,” demikian kata Sandy mengakhiri ucapannya.

Sepanjang siaran langsung sambutan ulang tahun KEPENTAS Ke-12, siaran maya dikemudikan oleh DJ Rizz yang ternyata berjaya “menghidupkan” majlis walaupun diadakan secara dalam talian. DJ Rizz mengakhiri kata-katanya dengan lafaz indah, “Teruskan memberikan sokongan kepada DBP, bersama-sama kita martabatkan bahasa Melayu dan kita gemakan laungannya dari Malaysia ke Nusantara”.


Kehalusan Berkomunikasi

Kehalusan komunikasi melibatkan penggunaan bahasa yang sopan, manis dan beradab semasa seseorang menyatakan sesuatu perkara atau berlawan cakap dengan orang lain. Dengan penggunaan bahasa yang halus, kita dapat memelihara hubungan yang mesra. Hal ini dikatakan demikian kerana pihak yang berkenaan akan berasa senang hati dan ingin terus bergaul dengan kita, atau menyokong usaha kita.

Penggunaan bahasa yang sopan menjadi semakin penting apabila kita berhubung dengan orang yang lebih tua, berpangkat lebih tinggi atau dalam hubungan rasmi. Hal ini dikatakan demikian kerana penggunaan bahasa yang kasar mungkin menyebabkan kita ditegur, dikenakan tindakan atau dipandang serong oleh masyarakat. Selain itu, dalam ujaran lisan, bahasa halus perlu disampaikan dengan nada suara yang rendah dan lembut agar tidak menyinggung perasaan orang lain.

Penggunaan bahasa halus melibatkan penggunaan kata ganti atau kata alternatif bagi kata yang kurang sedap didengar atau mempunyai erti emotif yang negatif. Hal ini jelas dalam keadaan yang berhubungan dengan manusia tertentu.  Sebagai contoh, kata ibu tunggal (wanita yang tidak bersuami) lebih sedap didengar berbanding dengan kata janda (wanita yang sudah bercerai atau kematian suami).

Contoh lain ialah kata pengawal keselamatan terasa lebih hormat daripada kata jaga, kata pembantu rumah lebih sesuai daripada kata orang gaji, dan kata pekerja seks atau kupu-kupu malam lebih elok daripada kata pelacur. Untuk merujuk orang yang sudah berkahwin, kata suami atau bapa budak dirasakan lebih sesuai daripada kata laki, dan kata isteri atau orang rumah dianggap lebih sopan daripada kata bini. Bagi merujuk si mati pula, kata arwah, mendiang, Allahyarham atau Almarhum tentulah lebih sesuai. Bagi merujuk mayat pula, kata yang lebih halus ialah jenazah.

Sekarang kata haram sudah tidak lagi digemari oleh kebanyakan orang. Hal ini berlaku demikian mungkin kerana konotasi kat haram terlalu negatif dan kurang sesuai. Sebagai contoh, kata rumah haram lebih sesuai diganti dengan kata rumah setinggan, anak haram sepatutnya dipanggil anak luar nikah, dan pendatang haram sepatutnya disebut sebagai pendatang tanpa izin.

Ada juga anggota badan yang dirasakan kurang manis kalau disebut secara langsung dan perlu diganti dengan kata lain. Contohnya ialah kemaluan patut diganti dengan alat kelamin lelaki atau perempuan, dan tetek diganti dengan kata buah dada atau payudara. Dengan itu wujudlah istilah penyakit kelamin dan penyakit barah payudara.

Bagi hal yang berkaitan dengan tahi atau kencing, terdapat juga kata gantinya. Sebagai contoh, kata berak dan kencing diganti dengan frasa membuang air besar atau membuang air kecil. Namun begitu, ada orang yang hanya menyatakan hal demikian secara tidak langsung, iaitu ingin ke tandas atau mahu ke bilik air.

Dalam bidang perubatan pula, kata kencing dan berak dibolehkan untuk tujuan ketepatan dan pemudahan pemahaman, seperti penyakit kencing manis, kencing darah, kencing nanah, ujian air kencing, berak darah, berak cair dan sebagainya.

Dalam peribahasa warisan budaya kita pula, terdapat contoh guru kencing berdiri, murid kencing berlari. Selain itu, kini kita tidak lagi menamai tempat membuang air besar dan air kecil sebagai jamban, tetapi menggantinya dengan kata tandas atau bilik air.

Ada juga sejumlah kata kerja yang cenderung diganti orang dengan kata yang lebih halus. Contohnya, kata kentut diganti dengan buang angin, frasa datang haid diganti dengan datang bulan, mati diganti dengan meninggal dunia atau pulang ke rahmatullah, menguburkan diganti dengan mengebumikan, beranak diganti dengan bersalin, dan hamil diganti dengan berbadan dua.

Pada zaman ini, kebanyakan orang tidak suka dikatakan sebagai gemuk. Oleh itu, kata gemuk mungkin diganti dengan frasa semakin sihat untuk menjaga hati pihak yang dimaksudkan itu.

Umum mengetahui bahawa perbuatan merokok memudaratkan kesihatan dan membazirkan wang. Oleh itu, pelbagai pihak berusaha untuk membanterasnya dengan mendirikan papan tanda dan merentangkan sepanduk yang pelbagai. Ada papan tanda yang bernada keras dan tegas seperti “Larangan merokok. Denda RM10,000/Penjara 2 tahun”, “Jangan merokok”, “Dilarang merokok”, “Berhenti merokok”, “Kawasan Larangan Merokok” dan “Amaran! dan “Jangan jual rokok seludup”. Ketegasan mesej yang berkenaan menekankan kepentingan tindakan berhenti merokok agar dipatuhi umum.

Walau bagaimanapun, ada papan tanda yang lebih bersifat memujuk dengan menyatakan keburukan merokok. Contohnya ialah “Tak nak! Setiap sedutan membawa padah”, dan “Matikan rokok anda sekarang sebelum rokok mematikan anda dan orang di sekitar anda”. Ada juga papan tanda yang cuba memujuk orang ramai dengan menyatakan kebaikan berhenti merokok. Contohnya ialah “Hidup sihat tanpa merokok”.

Ada papan tanda yang memancing kerjasama umum dengan nada pujukan. Contohnya ialah “Jadikanlah sekolah kita kawasan tanpa rokok”, “Kami menyokong larangan merokok di premis makanan’ dan “Terima kasih kerana tidak merokok”. Namun demikian, ada juga papan tanda yang bernada neutral dengan mesej seperti “Kawasan bebas asap rokok” dan “Toleransi sifar terhadap rokok seludup”.

Larangan atau pujukan juga dapat kita perhatikan dalam hal lain. Di perpustakaan, mungkin terdapat papan tanda “Jangan membising” atau “Tolong senyap”. Di pejabat kerajaan mungkin terdapat papan tanda “Jangan masuk tanpa urusan”, atau “Sila masuk jika ada urusan”. Dalam hal penjagaan kebersihan, mungkin terdapat papan tanda yang berbunyi “Jangan buang sampah merata-rata”, “Dilarang buang sampah di sini” atau “Jagalah kebersihan sungai anda”, “Jagalah kebersihan taman perumahan kita”, dan sebagainya.

Pada umumnya, masyarakat kita sekarang kelihatan sedang beralih daripada bahasa yang tegas kepada bahasa halus agar mesej yang disampaikan akan mendapat sokongan ramai, bukan bangkangan dan penentangan.

Penggunaan bahasa halus juga berkaitan dengan penggunaan kata ganti nama diri, panggilan dan gelaran yang sesuai. Jika kita berurusan dengan golongan yang lebih tua atau berpangkat lebih besar, adalah kurang sopan jika kita menggunakan kata ganti nama seperti aku, awak, engkau dan kamu. Sebaliknya, kita patut menggunakan ganti nama dan panggilan/gelaran seperti saya, tuan, encik, puan, pak cik, mak cik, dan sebagainya.

Dalam keluarga, kita menggunakan panggilan hormat seperti datuk, nenek, ibu, ayah, pak cik, mak cik, kakak dan abang kepada ahli keluarga yang lebih tua. Dalam hubungan kita dengan ahli masyarakat yang berkedudukan tinggi, gelaran atau rujukan hormat yang sesuai harus kita gunakan, seperti Datuk, Tan Sri, Tun, Yang Berhormat, dan sebagainya.

Dalam penggunaan ayat perintah, terdapat pilihan kata perintah yang lebih halus dan lebih lembut seperti sila, jemput, minta, tolong dan harap. Sila lihat contoh yang berikut:

Dalam kelompok ayat 1, ayat yang berpangkalkan kata perintah minta dan tolong atau ditambah partikel pelembut -lah (lihat ayat 1b, 1c dan 1d) lebih sopan dan lebih halus berbanding dengan ayat 1a.

Dalam kelompok ayat 2, ayat yang berpangkalkan kata perintah sila dan jemput atau ditambah partikel pelembut -lah (lihat ayat 2b, 2c dan 2d) lebih sopan dan lebih halus berbanding dengan ayat 2a.

Dalam kelompok ayat 3, ayat yang berpangkalkan kata perintah harap atau ditambah partikel pelembut -lah (lihat ayat 3b dan 3c) lebih sopan dan lebih halus berbanding dengan ayat 3a. Bagi ayat 3d pula, ayat perintah ditukar kepada ayat tanya untuk menampilkan bahasa yang lebih halus dan lebih beradab.


Za’ba Umpama Kilauan Kota yang Tidak Padam

Untuk mendapatkan maklumat terkini, ikuti kami melalui Telegram

Zaʻba atau Zainal Abidin bin Ahmad diibaratkan sebuah kota yang penuh dengan khazanah keilmuan. Dari kota ini, terpancar kilauan terang yang menjadi panduan bagi semua orang yang melihatnya. Kilauan ini pula masih dapat dilihat hingga hari ini sebagai panduan generasi kini dan generasi akan datang.

Tokoh ini ialah tokoh bahasa yang berpengaruh pada era tahun 1930-an. Beliau ialah sarjana dan ahli fikir Melayu yang banyak berkecimpung dalam bidang bahasa, kesusasteraan dan kebudayaan Melayu, serta agama Islam.

Antara semua bidang yang diceburinya, Zaʻba telah meninggalkan pengaruh yang lebih menyeluruh dan bermakna dalam bidang bahasa sehingga namanya sering dikaitkan dengan tatabahasa atau nahu Zaʻba. Dalam erti kata lain, Zaʻba lebih dikenali sebagai ahli bahasa kerana pendekatan nahu yang dipeloporinya digunakan dalam pengajaran bahasa Melayu di sekolah.

Sumbangan beliau amat besar apabila tatabahasa yang dikemukakan dalam karyanya, Pelita Bahasa Melayu yang terdiri daripada tiga jilid pernah menjadi pedoman dan panduan guru bahasa Melayu pada suatu ketika dahulu.

Sebenarnya, Zaʻba memberikan sumbangan yang banyak dalam bidang bahasa apabila berperanan sebagai perancang kurikulum sekolah, penterjemah dan pensyarah. Pendekatan nahu Zaʻba masih mempengaruhi perkembangan bahasa Melayu hingga kini walaupun beliau sudah meninggal dunia pada 23 Oktober 1973 sewaktu berusia 78 tahun.

Secara umumnya, pendekatan nahu Zaʻba dari aspek morfologi dan sintaksis dapat dibahagikan kepada empat judul besar, iaitu kata, penambah, rangkai kata dan ayat. Pendekatan nahu Zaʻba menunjukkan pengaruh yang ketara daripada tatabahasa Inggeris tradisional. Hal ini tidak dinafikan oleh beliau.

Dari aspek kata, Zaʻba membahagikan kata kepada lima golongan, iaitu nama, perbuatan, sifat, sendi dan seruan. Pembahagian seumpama ini dapat ditemukan dalam buku tatabahasa Inggeris tradisional.

Kriteria yang digunakan oleh Zaʻba untuk mentakrifkan golongan kata ialah kriteria makna. Walau bagaimanapun, kriteria makna tidak digunakan untuk mentakrifkan golongan sendi.

Dalam Pelita Bahasa Melayu (Jilid 1), Zaʻba menggunakan kriteria fungsi untuk mentakrifkan golongan sendi. Dalam definisi beliau, kata sendi ialah kata yang menyambungkan antara kata dengan kata atau antara bahagian cakap, seperti “dengan”, “oleh”, “akan”, “atau”, “tetapi”, dan “jika”.

Zaʻba menggunakan kriteria fungsi kerana kata sendi sukar dijelaskan berdasarkan makna. Berbeza daripada golongan sendi, golongan kata yang lain, iaitu nama, perbuatan, sifat dan seruan dapat diterangkan dengan mudahnya berdasarkan makna.

Berdasarkan definisi kata nama yang diberi oleh Zaʻba, didapati bahawa beliau juga memasukkan kata ganti nama. Hal ini amat wajar. Namun begitu, Zaʻba tidak menggolongkan kata, seperti “keadaan”, “kecantikan”, “kepanasan”, “peradaban” dan “pemeriksaan” sebagai kata nama kerana kata tersebut bukannya benda atau orang.

Bukan itu sahaja, kata-kata tersebut juga tidak dapat dimasukkan dalam mana-mana golongan yang lain yang didefinisikan oleh Zaʻba kerana kata tersebut bukannya perbuatan, sifat, sendi atau seruan.

Dengan ini, jelaslah bahawa pendekatan nahu Zaʻba dipengaruhi oleh pengajaran bahasa Inggeris secara tradisional yang mendefinisikan kata nama sebagai kata yang mewakili atau melambangkan nama sesuatu objek, sama ada objek bernyawa atau objek tidak bernyawa.

Berdasarkan definisi oleh Zaʻba terhadap golongan kata perbuatan, didapati bahawa perbuatan tidak terhad pada tindakan yang memperlihatkan gerak fizikal sahaja, tetapi turut merangkumi apa-apa yang dikenali sebagai “keadaan”.

Dengan ini, kata yang memperlihatkan gerak fizikal, seperti “ambil”, “beri”, dan “pergi” dapat digolongkan dalam kategori yang sama dengan kata yang langsung tidak memperlihatkan gerak fizikal, seperti “mahu”, “ada”, “jadi”, dan “dapat”.

Menerusi penjelasan ini, dapat ditunjukkan bahawa definisi yang diberikan oleh Zaʻba terhadap golongan kata perbuatan tidak terikat pada definisi tradisional dalam pengajaran bahasa Inggeris.

Berdasarkan definisi tersebut, kata kerja atau kata perbuatan merupakan kata yang mewakili atau melambangkan tindakan. Sekiranya definisi ini digunakan dalam pendekatan nahu Zaʻba, pastilah kata, seperti “mahu”, “ada”, “jadi”, dan “dapat” tidak dapat dimasukkan dalam golongan kata perbuatan atau mana-mana golongan kata yang lain.

Menurut pendekatan nahu Zaʻba, kata sifat bukan sahaja merangkumi kata yang menerangkan kata nama, tetapi juga merangkumi kata yang menerangkan perbuatan. Contoh yang diberi oleh Za’ba adalah seperti “besar”, “bodoh”, “pandai”, “segera”, dan “selalu” pula dibahagikan kepada kata adjektif dan kata adverba dalam tatabahasa Inggeris tradisional.

Hal ini membuktikan bahawa definisi yang diberikan oleh Zaʻba terhadap golongan kata sifat tidak mengikut definisi yang terdapat dalam tatabahasa Inggeris tradisional. Za’ba menggunakan kriteria makna untuk mendefinisikan golongan kata sifat, manakala tatabahasa Inggeris tradisional menggunakan kriteria fungsi untuk mendefinsikan kata sifat dan kata adverba.

Sementara itu, definisi yang diberi oleh Zaʻba untuk menjelaskan kata seruan benar-benar menepati makna kata seruan itu dan situasi penggunaannya. Walau bagaimanapun, ilmu linguistik pada masa ini menjelaskan bahawa satu daripada ciri khusus kata seruan ialah kewujudan intonasinya. Aspek intonasi tidak disebut oleh Zaʻba dalam karyanya.

Daripada kelima-lima golongan kata tersebut, Zaʻba berpendapat bahawa golongan kata nama dan kata perbuatan adalah yang paling penting kerana tanpa kedua-dua golongan kata tersebut, seseorang penutur bahasa tidak dapat menyebut apa-apa yang hendak diujarkan.

Kesedaran Zaʻba mengenai hal ini selari dengan pengakuan ahli linguistik tentang keuniversalan kata nama dan kata perbuatan. Hal ini dikatakan demikian kerana semua bahasa di dunia mempunyai golongan kata nama dan kata perbuatan, tetapi golongan kata lain, seperti kata sendi, kata sifat dan kata seruan, tidak semestinya wujud dalam semua bahasa di dunia ini.


Antara Adverba Jati dengan Adverba Konteks

Untuk mendapatkan maklumat terkini, ikuti kami melalui Telegram

Kata adverba ialah kata tugas yang menghuraikan sesuatu perbuatan atau keadaan. Perkara yang dihuraikan melibatkan sebilangan kata kerja, kata adjektif, frasa sendi nama dan kata adverba. Kata adverba dapat hadir di hadapan atau di belakang kata dan frasa. Sila lihat contoh yang berikut:

Dalam ayat 1a, kata adverba rajin menghuraikan kata kerja berusaha. Dalam ayat 1b, kata adverba tenat menghuraikan kata adjektif sakit. Dalam ayat 1c, kata adverba segera menghuraikan frasa sendi nama ke kampung. Dalam ayat 1d, kata adverba sangat menghuraikan adverba cepat yang menghuraikan kata kerja bertindak. Walau bagaimanapun, dalam konteks ayat yang lain, kata rajin, tenat dan segera ialah kata adjektif yang menghuraikan kata nama, dan kata sangat ialah penguat yang menghuraikan kata adjektif.

Adverba terbahagi kepada adverba jati dan adverba konteks. Adverba jati ialah adverba yang hanya berfungsi sebagai adverba, manakala adverba konteks merupakan golongan kata lain yang dapat berfungsi sebagai adverba. Seterusnya, adverba jati dapat dibahagikan lagi kepada beberapa kategori seperti yang berikut:

kadang, jarang-jarang, sering kali, kerap kali, acap kali, kadangkala,

Dalam ayat 2a, kata adverba sering menghuraikan frasa sendi nama ke perpustakaan (struktur permukaan) atau pergi ke perpustakaan (struktur dalaman). Dalam ayat 2b, adverba jarang-jarang menghuraikan kata kerja tak transitif berusaha. Dalam ayat 2c, adverba nyaris-nyaris menghuraikan kata kerja tak transitif cedera. Dalam ayat 2d, adverba sempat menghuraikan frasa kerja menolong jirannya. Dalam ayat 2e, adverba saling menghuraikan kata kerja membantu. Dalam ayat 2f, adverba sama-sama menghuraikan kata kerja tak transitif berseronok.

Adverba konteks atau adverba keadaan ialah kata golongan lain yang dapat berfungsi sebagai adverba jika menghuraikan sesuatu perbuatan atau keadaan. Contohnya ialah kata nama, kata kerja dan kata adjektif. Sila lihat contoh yang berikut:

Dalam ayat 3a, kata esok ialah kata nama yang menduduki gatra subjek ayat.  Itulah golongan kata yang asal bagi kata esok. Namun demikian, kata nama esok dapat berfungsi sebagai kata adverba dalam konteks lain. Dalam ayat 3b, kata esok menghuraikan frasa kerja akan tiba. Dalam ayat 3c, kata esok menghuraikan frasa sendi nama ke kampung. Oleh itu, kata esok ialah kata nama yang dapat berfungsi sebagai kata adverba untuk menghuraikan masa sesuatu kejadian. Antara contoh kata nama masa seperti esok termasuklah semalam, kelmarin, tadi, nanti, dahulu, sekarang, lusa, tulat, kelak dan sebagainya. Selain itu, kata hubung gabungan kemudian juga dapat menjadi adverba masa.

Adverba konteks juga meliputi sebilangan kata kerja. Sila lihat contoh yang berikut:

Dalam ayat 4a, kata kerja meninggi berfungsi sebagai adverba yang menghuraikan kata kerja terbang. Dalam ayat 4b, kata kerja mengiring berfungsi sebagai adverba yang menghuraikan kata kerja berjalan. Dalam ayat 4c, kata kerja membiru berfungsi sebagai adverba yang menghuraikan kata adjektif tenang.  Dalam ayat 4d, kata kerja berseri berfungsi sebagai adverba yang menghuraikan kata adjektif putih. Dalam ayat 4e, kata kerja bersendirian berfungsi sebagai adverba yang menghuraikan frasa sendi nama di rumah. Dalam ayat 4f, kata kerja menyendiri berfungsi sebagai adverba yang menghuraikan frasa sendi nama ke hutan.

Adverba konteks juga meliputi sebilangan kata adjektif. Sila lihat contoh yang berikut:

Dalam ayat 5a, kata lesu ialah kata adjektif yang berfungsi sebagai adverba untuk menghuraikan kata kerja mengalir. Dalam ayat 5b, kata kencang ialah kata adjektif yang berfungsi sebagai adverba untuk menghuraikan kata kerja bertiup. Dalam ayat 5c, kata kuat ialah kata adjektif yang berfungsi sebagai adverba untuk menghuraikan kata adjektif sakit. Dalam ayat 5d, kata terus ialah kata adjektif yang berfungsi sebagai adverba untuk menghuraikan frasa sendi nama ke hospital.  Dalam ayat 5e, kata segera ialah kata adjektif yang berfungsi sebagai adverba untuk menghuraikan frasa sendi nama ke pejabat.

Ada sejumlah kata adjektif ganda yang dapat menjadi adverba. Sila lihat contoh yang berikut:

6g.  Sepandai-pandai dia berfikir, ada kalanya dia tersilap juga.

Dalam ayat 6a, kata adjektif ganda cepat-cepat merupakan adverba yang menghuraikan kata kerja balik.  Dalam ayat 6b, kata adjektif ganda diam-diam merupakan adverba yang menghuraikan kata kerja duduk. Dalam ayat 6c, kata adjektif ganda sedikit-sedikit merupakan adverba yang menghuraikan kata kerja makan. Dalam konteks ayat lain, kata sedikit merupakan kata bilangan tak tentu.  Dalam ayat 6d, kata adjektif ganda betul-betul merupakan adverba yang menghuraikan kata adjektif yakin. Dalam hal ini, kata betul-betul juga merupakan kata penegas. Dalam ayat 6e, kata adjektif ganda gila-gilaan merupakan adverba yang menghuraikan kata kerja menari. Dalam ayat 6f, kata adjektif ganda besar-besaran merupakan adverba yang menghuraikan kata kerja berbelanja. Dalam ayat 6g, kata adjektif ganda sepandai-pandai merupakan adverba yang menghuraikan kata kerja berfikir.

Ada sejumlah kata kerja ganda yang dapat menjadi adverba. Sila lihat contoh yang berikut:

Dalam ayat 7a, kata kerja ganda separa habis-habisan merupakan adverba yang menghuraikan kata kerja berbelanja. Dalam ayat 7b, kata kerja ganda separa bersungguh-sungguh merupakan adverba yang menghuraikan kata kerja belajar. Dalam ayat 7c, kata kerja ganda separa terkedek-kedek merupakan adverba yang menghuraikan kata kerja berjalan. Dalam ayat 7d, kata kerja ganda separa berhari-hari merupakan adverba yang menghuraikan kata kerja bersedih. Dalam ayat 7e, kata kerja ganda berentak mundar-mandir merupakan adverba yang menghuraikan kata kerja berjalan. Dalam ayat 7d, kata kerja ganda berentak lintang-pukang merupakan adverba yang menghuraikan kata kerja berlari.


Pencarian Munsyi Jawi melalui Kursus Pembinaan Munsyi Dewan (Jawi)

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) melalui Akademi DBP telah mengadakan Kursus Pembinaan Munsyi Dewan (Jawi) selama dua hari yang bermula pada hari ini, iaitu 6 Jun hingga 7 Jun di Aras 6, Balai Seminar Tun Dr. Hamdan Sheikh Tahir, Wisma DBP, yang melibatkan peserta luar daripada pelbagai agensi dari seluruh Malaysia.

Sebanyak 101 orang telah mendaftarkan diri sebagai peserta Kursus Pembinaan Munsyi Dewan (Jawi). Kursus yang dijalankan secara bersemuka ini bermula pada pukul 9.00 pagi hingga 4.30 petang itu bertujuan untuk mendapatkan calon terbaik yang akan dibimbing dan dinilai dalam Bengkel Munsyi Dewan (Jawi) akan datang.

Antara objektif lain kursus ini diadakan termasuklah untuk memberikan peluang kepada penggiat Jawi atau pencinta Jawi untuk mendapatkan pertauliahan sebagai Munsyi Dewan (Jawi).

Kursus ini menampilkan Prof. Madya Dr. Adi Yasran Abd. Aziz, pensyarah dari Universiti Putra Malaysia yang mempunyai kepakaran dan kemahiran dalam bidang Jawi dan juga merupakan penyelidik dalam bidang bahasa Melayu.

Pada sesi awal kursus, para peserta diperkenalkan dengan Dasar Bahasa Kebangsaan yang merangkumi tiga aspek perundangan yang utama, iaitu Perlembagaan Persekutuan Perkara 152 yang memperuntukkan bahasa Melayu sebagai bahasa kebangsaan, Akta Bahasa Kebangsaan 1963/67 yang menyatakan bahawa bahasa Melayu ialah bahasa rasmi dan Akta Pendidikan 1996 yang mewajibkan bahasa kebangsaan sebagai bahasa pengantar.

Selain itu, beliau turut menyatakan bahawa bahasa kebangsaan hanya mengiktiraf dua sistem tulisan sahaja untuk urusan rasmi, iaitu tulisan Rumi dan Jawi.

Menurut Prof. Madya Dr. Adi Yasran, sejarah perkembangan tulisan Jawi boleh dibahagikan kepada dua zaman, iaitu Zaman Jawi Klasik (1303-1928) dan Zaman Jawi Moden pada tahun 1928 hingga kini yang diperkenalkan oleh Zaʻba.

Tambah beliau, terdapat tiga bukti terawal tulisan Jawi klasik yang terdiri daripada Batu Bersurat Piagam Terengganu (BBPT) pada tahun 1303 Masihi, Surat Sultan Abu Hayat pada tahun 1521 Masihi dan naskhah terjemahan kitab ‘Aqa’id al-Nasafi.

Beliau turut menerangkan tentang peranan tulisan Jawi yang bukan sahaja sebagai warisan negara tetapi juga sebagai identiti Malaysia dan negara jiran. Menurutnya lagi, peranan tulisan Jawi adalah untuk memperkasakan jati diri rakyat Malaysia, terutamanya orang Melayu yang beragama Islam.

Beliau juga menegaskan bahawa tulisan Jawi telah mendapat pengiktirafan antarabangsa, iaitu UNESCO yang diberikan berdasarkan kriteria pemilihan sesuatu yang berkepentingan dunia dan nilai sejagat yang luar biasa.

Pada hari kedua kursus pula, ujian kelayakan akan diadakan untuk menilai para peserta sama ada layak atau tidak untuk menghadiri bengkel seterusnya yang akan diadakan pada bulan Julai kelak.

Melalui kursus yang diadakan itu, DBP akan dapat melantik Munsyi Dewan Jawi yang berkemahiran, khususnya dalam bidang Jawi agar dapat membantu fungsi DBP dalam memartabatkan bahasa kebangsaan dan sastera.


Pejabat SUK Terengganu Bersedia Anjurkan Pertandingan Pidato


Kata Sendi Nama “dengan“ atau “akan“?

Ibu bapa penyajak berasa gembira dengan ketibaan anggota keluarganya.

Daripada:
Hamidah MJ,
Bandar Sunway, Kuala Lumpur.